စာရေးဆရာ *ဓမ္မပါလ* ၏ *သူမရှိ ၊ငါမရှိ ပစ္စုပ္ပန် တည့်တည့် ၌* စာအုပ် မှ…\nစာရေးဆရာ *ဓမ္မပါလ* ၏ *သူမရှိ ၊ငါမရှိ ပစ္စုပ္ပန် တည့်တည့် ၌* စာအုပ် မှ….ထိရှစွာ ခံစားမိသော စာ တစ်ပိုဒ်\n• နွားမ တစ်ကောင်သည် မိမိကိုယ် မှ ဖြစ်သော နွားနို့ကို လူအားပေး၍ လူကို အကျိုးပြု သည်။ သေသည် ၏ အဆုံး၌ အသားကို ပေး ၍ လူုကို အကျိုးပြုသည်။ သို့သော်……ထို နွားမသည် *ဒါန တရား* နှင့် တခြားစီဖြစ်ရသည်..။\n*ဒါန* ဟူသော အသိဥာဏ် မရှိသောကြောင့် ဖြစ်ပါ၏။\n• နွားထီးတစ်ကောင်သည် လူကျွေးတာကို စား၏ ။ ခိုင်းတာကို လုပ်၏။ မသတ်၊ မခိုး ၊မပစ်မှား ၊ မလိမ် ၊မသောက်စား ဖြင့် အသက်ထက်ဆုံး နေ၏ ။\nသို့သော် ..ထို နွားထီိးသည် * သီလ တရား* နှင့် တခြား စီဖြစ်ရ၏ ။\n*သီလ* ဟူသော အသိ ဥာဏ် မရှိသော ကြောင့်ဖြစ်ပါ၏ ။\n• လူတစ်ယောက်သည် ပစ္စုပ္ပန် (လွတ်ရာ) နှင့်တစ်သားတည်းနေ၏ ။\nသို့သော် ထို လူသည် လွတ်ရာ နှင့် တခြားစီဖြစ်ရ ၏ ။\nလွတ်ရာ ဟူသော အသိဥာဏ် မဖြစ်သော ကြောင့် ဖြစ်ပါ၏။\nကျွန်ပ် တို့ ၏ ဘဝ သည် လည်း ပစ္စုပ္ပန် တည့်တည့် ၌ နေကြပါသည်..။\nအတိတ် ၊ အနာဂတ် ၊ပစ္စုပ္ပန် ကာလ သုံးပါး မှ လွတ်နေသော တရားသည် ပစ္စုပ္ပန် တည့်တည့် ၌ အမှန်တကယ် ရှိနေပါသည်..။\n၄င်း ပစ္စုပ္ပန် တည့်တည့် တရားနှင့် တစ်စပ်တည်း ၊တစ်သားတည်း ဖြစ်နေပါသည် ။\nလောကအာရုံ တို့ နှင့်လည်း အာရုံပြု ၍ မရနိုင် ။\n၄င်းတရားသည် အချိန်ကာလ မှ လွတ်မြောက်နေသည့်အားလျှော်စွာ …\nလောက ရဲ့ ဖြစ်ခြင်း ၊ပျက်ခြင်းမှ လည်း လွတ်မြောက် နေပါ၏။\nသိမ်မွေ့စွာ ..အသိရခက်သော သဘောကို ဥာဏ်ဖြင့် ထိုးထွင်းသိမြင်နိုင်ကြပါစေ..။\nစာရေးသူ သစ္စာအလင်း at 7:04 AM0မှတ်ချက်ရေးရန်\nခေါင်းစဉ် စာရေးဆရာ ဓမ္မပါလ\nရှင်းသန့်စင်ကြယ်သော ၀ါဆိုဦး သို့ ရည်စူးလျက်\n(ဤစာစု ဖြင့် အမေရိကန်နိုင်ငံ တွင်ဝါဆို နေသည့် ကျေးဇူးတော်ရှင် ပိုင်းလော့ဆရာတော်ဘုရား ကျန်းမာချမ်းသာပါစေကြောင်း ဆုတောင်းမေတ္တာ ပို့သ လျက် ဦးတင် ကန်တော့အပ်ပါတယ်။ )\nငြိမ်းချမ်းအေးမြသော မိုးရေစက် တို့ နဲ့ လွှမ်းခြုံထားတဲ့ ၀ါဆိုဦးကာလ တစ်ခုကိုကူးပြောင်း ရောက်ရှိ တာကြာခဲ့ပါပကော..။\nဒီတစ်ဝါဆို ခဲ့ရင် တော့မေ့မေ့ ရဲ့ ကျေးဇူးတော်ရှင်ပိုင်းလော့ဆရာတော်ဘုရားကြီး က များပြားလှ တဲ့ ရန်ကုန် မှာ တပည့် ဒါယိကာ ဒါယိကာ မများပရိသတ်ကို ထားရစ်ခဲ့ကာ အမေရိကန် နိုင်ငံမှာ ၀ါဆိုလျက်ရှိနေတာ မို့ ဒီနှစ်တော့ ၀ါဆိုသင်္ကန်း ကပ်လှူဒါန်းခွင့် မရနိုင်တော့ ပြီကော..။\nဆရာသခင်ကျေးဇူးရှင် ရဲ့ အရိပ် နဲ့ဝေး နေကာမှ….ကျေးဇူးဆပ်လိုလျှင် ဆုံးမသွန်သင်တဲ့အတိုင်း ကျင့်ကြံနေထိုင်နိုင် အောင်ကြိုးစား ဘို့ကို သတိရမိပါတယ် ..ကလေးတို့ရေ..။\nမေမေ ကတော့ မေမေ နှစ်ရှည် လများ သင်ယူလေ့ကျက်လာတဲ့ လောကီစာပေ တွေ ဟာ မေမေ့ကို မာန တရားတွေ နဲ့ နိမ့်ကျ စေမှာ… ဂုဏ်မောက် တဲ့စိတ် နဲ့ ပလွှားနေမိမှာ စိုးလှပါတယ်..။\nသတိဆိုတာကလည်းအခါခပ်သိမ်း တည်ရှိ နိုင်နေတာမဟုတ် လေတော့ တစ်ခါတခါ ကျေးဇူးတရား ကိုမေ့ တတ်တဲ့ မမြင်မိတဲ့အခါ မာန ဆိုတာ မိုးရေစက်တွေကြောင့် ပေါ်လာတတ်တဲ့ မှိုပွင့်လေးတွေလို ပေါ်ပေါ်လာတတ်တာ အမှန်ပါပဲကလေးတို့ရေ..။\nကျေးဇူး တရား ကိုမြင်အောင်ကြည့် ဘို့ သင်ကြားပေး ခဲ့သော်လည်း တကယ်တမ်းကျရင်မာန လက်နက်ကိုသာ ထုတ်ထုတ် သုံးတတ်တာ အကျင့်ပါနေခဲ့ပါ တယ် ကလေးရေ..။ မာန နဲ့ အတူ အပြစ်တင်လိုစိတ် မကောင်းမြင်စိတ်တွေပါလာတော့ နှုတ်နဲ့ဖြစ်စေ..စိတ်နဲ့ ဖြစ်စေ ပြစ်မှား မိတာပေါ့နော်..။\nမသိနားမလည်လို့ ပြစ်မှားများမိတဲ့ ကာယကံ ဝစီကံ မနောကံတွေကို Computer ထဲက File ဟောင်းတွေရှင်း လင်းပြီးDelete လုပ်သလို ရှင်းပြစ်ရပါလိမ့်မယ်..။\nပြစ်မှားမိသူများကို တောင်းပန်ဝန်ချမှုနဲ့ အတူ ကိုယ့်ကို ပြစ်မှားသူများကိုလည်း ခွင့်လွှတ်စိတ်နဲ့ အတူ Delete လုပ်ကြရပါလိမ့်မယ် ကလေးတို့ရေ…။\nခင်ပွန်းကြီး၁၀ပါးကန်တော့ပွဲနဲ့ အတူသားသားနဲ့ မီးမီးတို့ကို အမှတ်တရဖြစ်စေမဲ့ စကားလက်ဆောင်ပါးရအောင် သည် တစ်ခါ သမိုင်းကြောင်းလေးကို ရေးဘို့ စဉ်းစားမိခဲ့ပါတယ်..။\nသည် ခင်ပွန်းကြီး ၁၀ပါး ကန်တော့ပွဲ ကျင့်စဉ် သည် ဘုရားဟော တရားများကို မှတ်တမ်းတင် ထားတဲ့ ပိဋကတ်သုံးပုံတွင် မပါဝင်ပါ ကလေးတို့ရေ..။\nဝိသုဒ္ဓိမဂ် တွင် ပါဝင်တဲ့ ဇာတ်လမ်းလေးတစ်ပုဒ် ကို သားတို့ကို ပြော ပြချင်ပါတယ်..။တစ်ခါ က ရဟန်းနှစ်ပါးဟာ အတူ ဆွမ်းခံထွက် ကြတာ…။အသက် ကြီးတဲ့ ရဟန်း ဟာ လေနာရောဂါရှိတော့ ဆွမ်းခံပြန်ရာ လမ်းတစ်နေရာရဲ့ လမ်းပေါ်မှာ ပဲ ယာဂုဆွမ်းကို မော့သောက် ဘုဉ်းပေးလိုက်ပါတယ်..။ဒါကို ရဟန်းငယ် ကစိတ်ထဲက တွေးမိသတဲ့..။\nလမ်းမှာတောင် မအောင့်အီးနိုင်ပဲ သောက်တာဆိုတော့ (အသက်ကဖြင့်ကြီးလှပြီ…ကျောင်းရောက်မှသောက်တာ မဟုတ်..သည်လို ဘုန်းကြီးမျိုး ရှိလို့ တို့သာသနာ ရှက်စရာကောင်းတာ)လို့ စိတ်ထဲက ကဲ့ရဲ့ပါတယ်..။သူ့ရဲ့ စိတ်အတွေးကို ယာဂုဘုဉ်းပေးတဲ့ ရဟန်း ကြီးကသိတော် မူတဲ့ အတွက်…နှုတ်က ဖွင့်မေးပါတယ်..ငါ့ရှင် သာသနာ မှာ ထောက်ရာ တည်ရာ ရခဲ့ပါပြီလားလို့မေးတဲ့ အခါ….ရဟန်းငယ်က သောတာပန်တည် ပြီးပါ ပြီ..လို့ ပြန် ဖြေပါတယ်..။\nတရားဆက် အားမထုတ်နဲ့တော့လို့ ပြန်ပြော ပါတယ်.. အရိယာ ပုဂ္ဂိုလ်ကို ပြစ် မှားမိခဲ့တာ ဖြစ်သွားတာ ဆိုတာကို ရဟန်းငယ်က ချက် ချင်းသဘော ပေါက်ပါတယ်..။\nထိုရဟန်းသည် ရဟန္တာ ဖြစ်တယ် ဆိုတာ ချက်ချင်းသိသွားတော့ ချက်ချင်းတောင်းပန် ကန်တော့လိုက် တာ သူ့ရဲ့ အပြစ်ဟာချက်ချင်း ပြေပျောက် သွားခဲ့ရပါတယ်..။\nဝိသုဒ္ဓိမဂ်လာ သည် ဇာတ်လမ်းလေးကို အခြေခံ ပြီးတော့ မြန်မာ့ယဉ်ကျေးမှု နယ်ပယ် မှာ ထည့်သွင်းပေါင်းစပ်ပြီး မာန်လည်ဆရာတော် ဘုရားတို့ တခြားသောဆရာသမားများက သည် လင်္ကာလေးကို ရေးသားခဲ့ပါတယ် ကလေးတို့ရေ..။\nအရိယာဇာတ်၊ ပုဂ္ဂိုလ်မြတ်ကို၊ပြောတတ်ပြစ်ဆို၊ အမျက်သို၍\nချို့ယွင်းအင်္ဂါ၊ နူနာ ကုဌ\nလု့ဘောင် ဒိဌ ၊ တွေ့ ကြုံရ၍\nသေကမလွဲ၊ အပါယ်ငရဲဝယ် ကမ္ဘာစွဲ၏..။\nရောက်ဆဲလူ့ပြည် တက် ပြန်လည်သော်..။\nအမြဲကြမ္မာ ဝဋ်ကြောင်းပါသည်…ရှောင်ရန် ဓမ္မအန္တရာယ်တည်း။\nမေမေတို့ ပိုင်းလော့ဆရာတော်ဘုရား စာ အုပ် မှာကတော့ အလယ် အပိုဒ်ကို ဖေါ်ပြ ထား ပါတယ်..။\nဆရာတော်ဘုရားရဲ့ ကျောင်းကတရားစခန်းပွဲတွေမှာ…မဂ်ဉာဏ် ဖိုလ်ဉာဏ် လက် လှမ်းမှီဘို့ အတွက် တားမြစ်ပိတ်ဆို့ထားတဲ့ ပြစ်မှားကံတွေပြေပျောက်အောင် သစ္စာလေးပါးမဟောခင် ညနေမှာ အမြဲစီစဉ်ကန်တော့စေတာ ဖြစ်ပါတယ်..။\nသည်ကဗျာကို ဓမ္မစေတီဆရာတော်ဘုရားရဲ့ ဆရာ တော် ဦးဥက္ကံသဗုဒ္ဓိက လွန်ခဲ့ တဲ့ အနှစ်၇၀ကျော် ကတည်း ကရရှိ ထိမ်းသိမ်းထားပြီး ဆရာတော်ကို ပေးခဲ့ တာ ဖြစ်ပါတယ်..။မူရင်းကို ဓမ္မစေတီဆရာတော်ဘုရားက ထိန်းသိမ်းထားခဲ့တာဖြစ်ပါတယ်..။\nအခုခေတ် တွင်တွင်ကျယ် ကျယ် ဖြစ်နေတာ ကတော့ ယခု နိုင်ငံတော် သံဃာ့ဝန်ဆောင်ဆရာတော် ဒုတိယဥက္ကဋ္ဌ ဖျာပုံတိုက် သစ်ဆရာတော် ဦးသြဘာသာဘိဝံသ ရေးသားတဲ့ သုတေသနရုပ်ပြ အဘိဓာန်မှာ ဖေါ်ပြခဲ့တာ ကို ကိုးကားကြတာ လို့ ဓမ္မစေတီဆရာတော် က ဆိုပါတယ် ကလေးတို့ရေ..။\nအဲဒီဆရာတော်ဘုရားကိုးကားသော ဇာတ်ကလည်း တေမိဇာတ်ကိုမှီ ငြမ်းခဲ့တာ ဖြစ်ပါတယ်..။အဲဒီတေမိဇာတ်မှာလည်း ခင်ပွန်းကြီး၁၀ပါးရယ် လို့ တိတိကျကျရေတွက်ပြမထားပါဘူး..။မိဘ နှစ်ပါးကို စိတ်ဆင်းရဲစေမှု မပြုပါနဲ့လို့သာ ပါပါတယ်..တဲ့..။\nလူတွေဟာ မစ္ဆရိယ စိတ်ရှိကြတဲ့ အတွက် သူတစ်ပါးကိုပြစ်မှားတတ်ပါတယ်..။\nအဲဒီ မစ္ဆရိယ (မိမိစည်းစိမ်ကို လှို့ဝှက် ဝန်တိုခြင်း)ကြောင့်အရိယာတို့ကို စွပ်စွဲခြင်းဆိုတဲ့ အရိယူပဝါဒကံ ထိုက်တတ် လို့ ရှေးဆရာတော် ဘုရားကြီးများ က လောကနီတိ အဖြစ် ချန်ထားခဲ့တယ်လို့ပဲသတ်မှတ်ရမှာပါပဲ..။\nအခု သည် နည်းကို သင်ကြားဆုံးမပေးတဲ့ ကျေးဇူးတော်ရှင် ပိုင်းလော့ဆရာတော် ဘုရားကြီး က တရားမဟောခင် မှာ ၆နှစ်လောက်လက်တွေ့စမ်းသပ် ပြီးမှ တောတွေမှာ စဟောတာ..အထောက် အထားများစွာ မှတ်တမ်းတင် ပြီးသားတွေရှိနေပါတယ်..။\nဆရာသမားရဲ့ ဆုံးမ မှုကြောင့်အသက် ၅၀ကျော်မှာ မှမြို့ပေါ်တက်ခဲ့တယ်..နောက်တော့ရဟန္တာ ကြီးများရဲ့ အိမ်မက်ပေးချက်အရ..နိုင်ငံခြားတိုင်းပြည်တွေ ကို ပါ ဆရာတော် ရောက် ရှိဟော ကြားခဲ့လို့ မေမေတို့ ကံကောင်းစွာ ရရှိခဲ့တာ ဖြစ်ပါတယ် ကလေးတို့။\nတကယ် လို့ ဓမ္မစေတီဆရာတော် က ကျမ်းကိုးကျမ်းကားနဲ့ထောက် ပြပြောဆိုခဲ့ရင်လည်း ပိုင်းလော့ဆရာတော် ဘုရားကြီးက လက်ခံမှာ ပါပဲ.. မာန်မာန မှ မရှိတော့တဲ့ အပြင် ကျေးဇူးတောင် တင် အုံးမှာ ပါပဲ..။ပြောပြပြီးလောက်ပြီလို့ယူဆရပါတယ်..။\nပိုင်းလော့ဆရာတော်ဘုရားကြီးက ဓမ္မစေတီဆရာတော် ဘုရားရဲ့ ထက်မြက်မှု နဲ့ ပိဋကတ်စာပေ ကျွန်းကျင်မှုကို ချစ်ခင် မြတ်နိုးတာ ကို သူတို့ နှစ်ဦး မုံရွာကို တရားဟော တူတူ သွားခဲ့တာ ၊ရင်းနှီးခဲ့ကြတာ တရားတွေထဲမှာမေမေ နာယူရဘူးပါတယ်..။\nဓမ္မစေတီဆရာတော် ကလည်း ရိုးသားတဲ့ စကားတစ်ခွန်းမိန့်ဘူးတယ်..သူဟောတဲ့ တရာေးတွက စာပေကျွမ်းကျင်တဲ့ ဒေသနာ ဉာဏ်နဲ့ပြောတတ်ဆိုတတ်တာဖြစ်တယ်..ပိုင်းလော့ဆရာတော်ဘုရားကတော့ ကိုယ်တိုင် ထိုးထွင်းသိတဲ့ ပရိဝေဒဉာဏ် နဲ့ ဟော တာလို့သူ့ရဲ့တရားတစ်ပုဒ်မှာ ဟောဘူးပါတယ်..။\nခြုံငုံပြီး ပြောရရင် ..မေမေ ကြိုက်တဲ့ အချက် ကတော့…အခိုင်အမာ ပြဆိုထားတဲ့ ဘုရားဟောတစ်ခုဖြစ်ပါတယ်...။ ဘဝသံသရာရှည် လွန်းလို့ မတော်ဘူးတဲ့ ဆွေမျိုး၊အမိ အဖ မရှိ..။ထို့ကြောင့် လောက ၌ ပြစ်မှားခြင်းငှာ ထိုက်သော သူ ဆိုတာမရှိလို့ ပိုင်းလော့ဆရာတော်ဘုရားကပြဆိုတာကို ပါ..။\nအဲဒီ အသိလေးဝင်လာတော့…မေတ္တာ တွေပွားရတာ အလွန် လွယ်ကူလာ ပါတယ်..။တစ်ဦးနဲ့ တစ်ဦးဟာ မဆိုင်သလို ခြံစည်းရိုးခြားမနေတော့ပဲ တစ်လောကလုံးရှင်းလင်းတဲ့ အမြင်နဲ့..လုံခြုံနွေးထွေးလာပါတယ်..။\nကျေးဇူးမြင်ရင် မေတ္တာပေါ်သည်။ ကျေးဇူးပျောက်ရင် မာန ပေါ်သည်..။\nမေတ္တာ ဖြစ်ပေါ်စေသော အနီးကပ်ဆုံးအကြောင်းရင်းသည် ကျေးဇူးကိုဖေါ်ပြပေးခြင်းဖြစ်သည်..။\nမေတ္တာနဲ့ကျေးဇူးတရားကို ကျွမ်းကျင်သွားတော့ လောကီအောင်မြင်ရေးလှို့ဝှက် ချက် တံခါးတစ်ချပ်ပွင့်သွားတဲ့သဘောလို့ပဲမေမေခံယူပါတယ်..။မေမေပထမရေးခဲ့ဘူးသလို..\nပထမမေး ခွန်းရဲ့ အဖြေက..သာ မာန် လူသား ဘ၀ကနေ ၃၂ပါး သော ယောင်္ကျား မြတ်တို့လက္ခဏာဖြင့် ပွင့်ထွန်းတော် မူသော ဘုရား အဖြစ်သို့ရောက်အောင် ဖြည့် ဆည်း ခဲ့တဲ့ ၁၀ပါးသော ပါရမီ ကို ဖြည့်ကျင့်ရမယ် တဲ့…မေမေက ဆရာတော် အရှင် ဆန္ဒာဓိကတရားတော် ထဲက နေ ဆရာတော် ကျက် ခဲ့ သလို မှတ်ရလွယ်အောင်..\nဒါန၊ သီလ၊ နေက္ခမ္မ ၊ပညာ့ ၊၀ိရိ ယာ။\nခန္တီ ၊သစ္စ၊ ဓိဋ္ဌာန ၊မေတ္တ၊ ဥပေက္ခာ..။\nမေတ္တာ ရဲ့ အရှိန် အဟုန် နဲ့.. အပင် ပန်းတွေ ခံ နိုင် တော့ ခန္တီ ပါရ မီ ဖြစ် သွားတယ်..။အာရုံခံစားမှုများကို ကိုယ် ခံစား မယ် သုံးဆောင်မယ် ဆိုတဲ စိတ်ကို ချိုး နှိမ် နိုင်တော့ နိက္ခမ ပါရမီ ဖြစ် သွားတယ်..။မဖြစ် ဖြစ်အောင် လုပ် မယ် ဆိုတဲ့ဆုံးဖြတ်ချက်နဲ့ဆိုတော့ အဓိဌာန ပါရမီ တွေ..ဖြည့် ကျင့်ရာရောက် ပါတယ်..။ထမြောက်အောင်မြင်အောင်လုပ်တော့ ဝီရိယပါရမီ ဖြစ်သွားပါတယ်..။\nဉာဏ် နဲ့ ချဲ့ ထွင် စဉ်းစားကြည့်ပါနော်..ဒါဆို.. ပထမမေး ခွန်း ရဲ့ အဖြေ ရပါ ပြီကလေးရေ…။\nနိဂုံးချုပ်ရရင်တော့ ပါရမီကျင့်စဉ် တစ်ခု အဖြစ်လည်းကောင်း၊ မိမိကိုယ် ကို နှိမ့်ချတောင်ပန် ခြင်း။ပူဇော်ထိုက်သူကို ပူဇော်တဲ့ မင်္ဂလာ တရားတော် နဲ့လည်းကိုက်ညီတဲ့ ကျင့်စဉ်လေး အဖြစ်ဝါဆိုဦးးအချိန် ကာလသမယမှာ တန်ဘိုးထားလုပ်ဆောင် ကြတာပေါ့ကလေးတို့ရေ..။\nအပြစ်များမှရှင်းသန့်စင်ကြယ်သော ကလေးများ ဖြစ်ကြပါစေ…။\nစာရေးသူ သစ္စာအလင်း at 11:55 AM0မှတ်ချက်ရေးရန်\nသားသမီးများ နှင့် တပည့်တွေ ကို ကိုယ့်ထက် သာလွန် ကောင်းမြတ် လိုတဲ့ စိတ် လွှမ်းမိုး ကာ* ငါ့အလို * ကဒီလို ဆိုတာ မျိုး ဖြစ်လေတိုင်း ကျွန်မမှာ ဆူတတ်သော ၊ အပြစ်ပြော ဆိုတတ်သော သူတစ်ယောက်ဖြစ်ခဲ့ရပါတယ်..။\nအပြစ်ကို ထောက်ပြ ခြင်း ၊ ဆူပူကြိမ်းမောင်း ခြင်း ရဲ့ နောက်ဆက်တွဲ ရလဒ် သည် ဝမ်းနည်းခြင်း မှ နာကြင်ခြင်း၊ နာကြင်ခြင်း မှာ နာကျည်းခြင်း သို့ ကူးပြောင်း သွားတတ်တာ ကလွဲပြီး ဘာ မှ တိုးတက် မလာ ကို သိတဲ့ အခါ မှာ တော့ ထိန်းသိမ်း..သိမ်းဆည်း မိ အောင်ကြိုးစားလာ နိုင်ခဲ့ပါတယ်..။\nတကယ် တော့လည်း စာမေးပွဲ ကျ သူတစ်ယောက် ဟာ… သူတပါး လို အောင်မြင်ချင်စိတ် အရှိဆုံး ဟာ သူကလွဲ ပြီး ဘယ်သူမှ မဖြစ် နိုင်ပါ..။\nယူကြုံးမရ..ဆုံးရှုံး ရလေခြင်း ဆိုတဲ့ စိတ် ဟာ ကိုယ့်ကိုကို ထာဝစဉ် နှိပ်စက်နေတတ်တာမျိုး ပါ..။\nကျေးဇူးတော်ရှင် ဂျုံးဂျုံးကျ ဆရာတော် ဘုရားကြီး မိန့် ခဲ့ဘူးတဲ့ စကားလေးတစ်ခု ကျွန်မ သွားသတိရ မိပါတယ် ပညာရှိ နဲ့ လူမိုက် တခြား မှာ သွားမရှာ ပါနဲ့ တဲ့…ကိုယ့်သန္တန် မှာ တစ်လှည့် စီ ဖြစ်နေတာ တဲ့..*အချိန်ပိုင်း လူမိုက် ၊ အချိန်ပိုင်း ပညာ ရှိ * တွေပေါ့ တဲ့..။\nလူမိုက် ဖြစ်စဉ် တစ်ခဏ မှာ ကျူးလွန် မှားယွင်း ခဲ့တာတွေ ဟာ ပညာရှိ စိတ် ဖြစ်တဲ့ အချိန်ပိုင်း အလှည့် ရောက်ပြန် တော့ သူများတွေ တင်အပြစ်တင်တယ်ဆိုတာ နည်းပါသေးတယ်..။\nမိမိကိုယ် မိမိ အပြစ်တင်စိတ် က ထပ်တလဲလဲ ကို တင်မိ..နေတာပါ..။ သတိရအောက်မေ့နေခြင်း ရဲ့ ဖိစီးနှိပ်စက်မှုကို ခံနေရတော့ တာပါပဲ..။\nဝိပါက် ကြမ္မာ ဆိုတဲ့ သဘာဝ ၊လောကနိယမ တရားသူကြီး က လည်း ဘုရားရှင်တောင်မှ ရှောင်လွှဲ တော် မမူ နိုင် အောင် အကွက်စေ့စေ့ စီရင် ဆုံးဖြတ်တော်မူပါသေးတယ်..။ဒီတော့ ကျွန်မ တို့ က ပါဝင် စီရင်စရာမလိုတော့ဘူးပေါ့နော်..။\nလှူကြတန်းကြ ပူဇော်ကြတယ် ဆိုတာ ကလည်း ထို အချိန် က ပညာရှိ ဓာတ်ကိန်းဝပ်ချိန် နှင့်ထိုက်တန်ခဲ့ပေသမို့ သဒ္စ္ဒါ ထက်သန် ခဲ့ ကြပေတာ မို့ လှည့်ဖျားတယ် မဆို သာပြန် ။\nကုသိုလ် ဆိုတာ က ဘယ် နားမှာ ဖြစ်တာ လဲ………. မိမိ စိတ်နှလုံး ဟဒယ ဝတ္ထု မှာ..\nကုသိုလ် က ဘယ်အချိန်မှာဖြစ်တာလဲ …….. စိတ် နဲ့ အာရုံ အဆင်ပြေ တဲ့အတွက်.ကြည်လင် အေးမြ ငြိမ်းချမ်း နေတဲ့ အချိန်မှာပါ..။\nကုသိုလ် က ဘာကြောင့် ဖြစ်တာလဲ ……….*ယောနိသော မနသိကာရ* ဆိုတဲ့ သင်တင့်လျောက်ပတ်အောင် ဆင်ခြင် နှလုံးသွင်း နိုင်လို့ ဖြစ် ခဲ့တာပါ..။\nဒီတော့ စိတ်နှလုံးသားတည်ရာ ဟဒယ ဝတ္ထု မှာ အေးမြကြည်လင် တဲ့ ကုသိုလ် ဆိုတဲ့ ..အအေးဓာတ်အဟုန် ဟာ ထွက်ပေါ်လာ ခဲ့ပါတယ်..။\nဖြစ်ပေါ်ခြင်း ၊ ပေါ်ထွက်ခြင်း သဘော တွေပါတာ မို့ *အအေးဓာတ်အဟုန်* လို့ ဆိုကြောင်း ကုသိုလ် ရဲ့ သဘောကို ကျေးဇူးတော်ရှင် ပိုင်းလော့ဆရာတော်ဘုရားကြီး က မိန့် ကြား တော် မူ ခဲ့ဘူးပါတယ်..။\nနောက်ပြီး ဒီလောက ကို တစ်မျိုးတည်း ရယ်လို့ သိမ်းဆည်း ရှုမြင် နိုင်ခဲ့ တယ် ဆိုရင်ဖြင့် အရှုခံ အာရုံ ခန္ဒ္စာငါးပါးသာ ဖြစ်တာ မို့..ဖြစ်ပြီး တဲ့ နောက် က ပျက်ခဲ့ ပြီး ပါပြီ..။လှူဒါန်း သောသူများ လည်း ကုသိုလ်အဟုန်များ ဖြင့် အေးမြ ကြည်လင် ခဲ့ပြီး ပြီ မဟုတ်ပါလော..။အကျိုးများ စွာ ထင်ဟပ်ခဲ့ပြီး ပြီမဟုတ်ပါလော..။\nဝိပဿနာ သဘောတရား အရ လည်း အတိတ်သည် ဘယ်တော့မှ ပြန်မလာ ၊ အနာဂတ်ဆိုတာ ဖြစ်မလာ သေး ဘူး၊ ပစ္စုပ္မန် ဆိုတာကလည်း စက္ကန့်မလပ် ပြောင်းလဲ နေတာ မို့ ဖြစ်ပြီး ပျက်တတ်တဲ့ သဘော တွေက တရံ မစဲ လွန် ဆင်းရဲ လှပါတယ်..။\nအပူဓာတ်အဟုန်များ နှလုံးသားမှာ ထွက်ပေါ်လာအောင် တွေး လိုက်တာ နဲ့ ကျွန်မ တို့ အကုသိုလ် ဖြစ် ရပါပြီ..။\nထို အပူဓာတ်ကို အများသူငါ အားကူးစက်စေခြင်း သည် မီး ပွား မှ မီးပုံ ဖြစ်အောင် လောင်မြိုက်လိမ့် မည် မဟုတ်ပါလော..။\nနောက် ဆုံး ကျွန်မ တို့ အားလုံး ကို အယူခံ ဝင်ခွင့် လုံးဝ မရှိအောင် လွှမ်းမိုး အနိုင်ယူ မဲ့ သူ တွေကလည်း စောင့်နေပါတယ်…။ ဇရာ ၊ ဗျာဓိ၊ မရဏ ၊ အို နာသေ ဘေး ဆိုတာ တွေပါ..။\nမနက်ဖြန် လောက်မှာ များ လူ့လောက ထဲက အပြီး အပိုင် ထွက်သွားမယ် လို့ သိလိုက်ရရင် ကျွန်မ တို့ ကျေးဇူး တရားတွေကို သတိရဆင်ခြင် မိကြ ပါလိမ့်မယ်..။\nထိရှကြေကွဲ လွယ် လှသော ကြက်ဥတစ်လုံး လို ဘဝမျိုးကို ပိုင်ဆိုင် ရပ်တည် ရသော သူအဖို့ ကိုယ့်ကို လာထိသမျှ ကိုယ်က သာထိရှ အက်ကွဲ တစ်စစီကြေကွဲ ရတာလည်း အမှန်ပါပဲလေ..။\nကြက် အကောင်ပေါက် ခွင့် မရှိတော့သော…… တွန်သံ မြည်ကြွေး ခွင့်မရှိ တော့ သော ဘဝကို ကြည်ရှု ခံစား ၊သုံးသပ် ဝေဖန် သူများစွာ တို့ ထက် ထို ကြက်ဥလေး က ပိုလွန် ကြေကွဲ နေမယ် လို့ ကျွန်မက တွေးထင်မိ ရင်း…………………………။\nအရာရာကို နားလည် တတ်ခြင်း ၊ ခွင့်လွှတ်ခြင်း ဖြင့်အေးမြ ငြိမ်းချမ်းရပါစေသား ။\nစာရေးသူ သစ္စာအလင်း at 10:50 AM0မှတ်ချက်ရေးရန်\nခေါင်းစဉ် မေတ္တာရှင် (ရွှေပြည်သာ) ဆရာတော်သို့\nဘုန်းဘုန်း အရှင် မဏိဇောတာလင်္ကာရ ( ရှင်မားရု) ၏ သြဝါဒ မွေးနေ့လက်ဆောင်\n(ခရီး ထွက် တာတွေ နဲ့ အချိန် မကုန်ဘို့ ဆုံးမထားတာ ဖြစ်လိမ့်မယ်.. ကျေးဇူးပါဘုရား၊ ဦးတင်လျက်)\nတစ်က ပြန်စဖို့မလိုတဲ့ ရင့်ကျက်မှုနဲ့တင် မဂ်ပေါက်ဖိုလ်ဝင်တွေလို ထင်းကနဲ။\nကုမာရမာတာနဲ့ သစ္စ္စာအလင်းကြားက ခြားနားချက်ဟာ အာမခံကဒ်ပြားမှ မဟုတ်တာ။\nမြင်အောင်ကြည့်ရင် ပါရမီမှတ်တိုင်မှာ ရပ်စောင့်နေတာ တွေ့မယ်။\nသူမရဲ့ တကယ့်အလှကိုပါ ...\nခုလည်း အဲဒီတွန်းအားတွေနဲ့ လေယာဉ်မှူးကြီးခြေရင်း သုံးအချိုးနှစ်နဲ့ အလှတရားကို တွက်စစ်နေတုန်း။\n(၅၂) နှစ်ပြည့် မွေးနေ့ရှင် သစ္စ္စာအလင်းသို\nစာရေးသူ သစ္စာအလင်း at 10:42 AM0မှတ်ချက်ရေးရန်\nစွန့်ခွာ ထားရစ်….( အရှင်ကောဏ္ဍည သို့ ပူဇော်ဦးခိုက်ခြင်း)\nဆရာ တော်ဝင်နွယ် ရဲ့ (သူတော်ကောင်းတို့ နှလုံးသား- စာ -၂၅-၃၅) ကို ဖတ်ရှု လျက် ပြန်လည် ရေးသား ပူဇော် အပ်ပါသည်။\nစွန့်ခွာ ထားရစ် တယ် ဆိုတာ မချစ်လို့ မှ မဟုတ်တာ…။ အဝေးကိုပြေး ထွက်တယ် ဆိုတာကလည်း အနားမှမနေချင် လို့ မဟုတ် ဘူးဆိုတာ ..လောက သဘာဝ ရှိတတ်ကြပါတယ်..။\nရယူပိုင်ဆိုင် လက်ဝယ် ပိုင်နိုင် လေတိုင်းလည်း အောင်မြင် တဲ့သူလို့ သတ်မှတ် ရမယ် မထင်မိပါဘူး..။\nမွန်မြတ်စွာ ဝေး ခဲ့ကြတဲ့….ဝေးခြင်း… များ စွာ…..\nစိတ်သန့်စင်ကြည်နူး စွာ စွန့် လွှတ်ခဲ့တဲ့…စွန့်ခြင်း များစွာ ..\nရှိကြလေတယ် ဆိုတာ ကျွန်မ က နှလုံးသားနဲ့ ထပ်တူပြု ကာ..ယုံကြည် ခဲ့ဘူးပါတယ်..။\nဒီ နေ့ ဝါဆိုလပြည့် အခါသမယနေ့ ကလေးမှာတော့ ကိုယ့်နေရာ ၊ကိုယ့်အတ္တ ကို စွန့် လွှတ်ခဲ့သူ တစ်ဦး ရဲ့ သူတော်ကောင်း နှလုံးသားကို ကျွန်မ က ညွတ်ညွတ်နူးနူး ပူဇော် ချင်မိပါတယ်..။\nထိုသူတော် ၊ သူမြတ် တစ်ပါးကတော့ ဝါဆိုလပြည့် နေ့ မှာ သောတာပန်တည် ခဲ့တဲ့ ပထမ ဆုံး သောတာပန်လူသား… ဧဟိဘိက္ခူ ဖြင့် ပထမဆုံး လူသားရဟန်း ဖြစ်ခဲ့ တဲ့ ရဟန္တာ အရှင်မြတ် အရှင် ကောဏ္ဍည ပဲ ဖြစ်ပါတယ်..။\nကျွန်မတို့ရဲ့ ဂေါတမ ဘုရားရှင် ဖွား မြင်တော်မမူခင် ကပိလဝတ် နေပြည်တော် မှာ *ဒေါနဝတ္ထု * မည် တဲ့ ပုဏ္ဏ္ဏား ရွာ မှာ ဗြာဟ္မဏ မဟာ သာလ အမျိုးမှာ မွေးဖွားခဲ့ပြီး မိသားစု အဆက်အနွယ် နာမည် တိုင်း *ကောဏ္ဍည * လို့ ထင်ရှား ခဲ့ပါတယ်..။ ငယ်နာမည် ရင်းက *ယည* ဖြစ်ပါတယ်..။\nကောဏ္ဍည လုလင် ဟာ ကြီးပြင်းလာတဲ့အခါ ဗေဒင်သုံးပုံကို အကုန် အစင်သင်ကြားပြီး မဟာပုရိဿ လက္ခဏာတော် ကျမ်း ကို အကုန် အစင်တတ်မြောက် တဲ့သူပါ..။\nယောက်ျား ကောင်းယောက်ျားမြတ် တို့ ရဲ့ ကြန်အင်လက္ခဏာ နှင့် အကျိုးအပြစ် ကိုေ ဟာကြားတတ်တဲ့နေရာ မှာ တစ်ဘက်ကမ်းခတ်အောင်ကို တော်ခဲ့ပါတယ်..။* ဧကန် စင်စစ် ဘုရားဖြစ်လိမ့်မယ် * လို့ သူများနဲ့ မတူ ပြတ်သား ရဲဝံ့ စွာ ဟောကိန်းထုတ် နိုင်ခဲ့ သူလည်း ဖြစ်ခဲ့ပါတယ်..။\nကောဏ္ဍည လုလင် ဟာ အရွယ် ကြီး လာတော့ သူဟောကိန်းထုတ်တဲ့အတိုင်း မြတ်စွာ ဘုရားကို စောင့်ဘို့ တခြားသောပုဏ္ဏား ကြီး တွေ ရဲ့ သား-၄ ဦး နဲ့ အတူ ရဟန်းပြုခဲ့ကြပါတယ်..။\nဝါဆိုလပြည့် နေ့ မှာ သောတာပန်တည် ခဲ့တဲ့ ပထမ ဆုံး သောတာပန်လူသား…အရှင်ကောဏ္ဍည ဟာ မဟာသက္ကရာဇ် ၁၀၃ ခုနှစ် ။ ဝါဆိုလပြည့်ကျော် - ၅ရက် နေ့ မှာ ကျေးဇူးတော်ရှင် မြတ်စွာ ဘုရားဟောကြားခဲ့တဲ့ အနတ္တလက္ခဏသုတ္တန်အဆုံး မှာ ရဟန္တာ အဖြစ်ကို ရောက်တော် မူ ခဲ့ပါတယ်။ ရဟန္တာ ဖြစ်ရာ မှာလည်း ပထမဆုံး ပါပဲ။\nလွန်ခဲ့တဲ့ ကမ္ဘာ တစ်သိန်းကာလ မှာ ပဒုမုတ္တရ မြတ်စွာ ဘုရားရှင် ရဲ့ ခြေတော်ရင်း မှာ သစ္စလေးပါးမြတ်တရားကို ထိုးထွင်းသိတော်မူ တဲ့ သူတွေ ထဲ မှာ ပထမ ဆုံး ၊ အဦးဆုံး ၊ အမြတ်ဆုံး ဖြစ်ရပါစေ ဘုရား လို့ ဆုချွေ ပန်ရွယ်ခဲ့ တာကြောင့်မို့ ပါ။\nကျေးဇူးတော်ရှင် ဘုရားရှင် ရဲ့ သာသနာ မှာ အဂ္ဂသာဝက ၊ မဟာသာဝက ၊ ပကတိသာဝက ရဟန်းသံဃာ တွေ စုံ ညီစွာ ဖြစ်ပေါ်လာ တဲ့အခါ မှာ ဆွမ်းခံချိန်မှာ သာဝက အားလုံး ဝါစဉ်အတိုင်း ဘုရားရှင် ရဲ့ နောက်တော်ပါး ကနေ ကြီးစဉ် ငယ်လိုက် ဆွမ်းခံကြွ တော်မူကြရပါတယ်..။\nမြတ်စွာ ဘုရားရှင် တရားဟောကြား တော်မူတဲ့အခါ မှာတော့ သံဃာစင် ရဲ့ အလယ် ဗဟို တန်ဆာဆင်ထားတဲ့ ဗုဒ္ဓါသန ဓမ္မပလ္လင်တော် မှာ ဘုရားရှင် ထိုင်တော်မူပါတယ်..။\nလက်ျာ နံပါး မှာ ဓမ္မသေနာပတိ ၊ အရှင်သာရိပုတ္တရာ ၊ လက်ဝဲနံပါး မှာ ဓမ္မပုရောဟိတ ၊ အရှင်မဟာမောဂ္ဂလန် ထိုင်တော်မူကြရပါတယ်..။\nအဲဒီအဂ္ဂသာဝက မထေရ် နှစ်ပါး ရဲ့ နောက်ကျောဘက် မှာ အရှင် ကောဏ္ဍည အတွက် နေရာခင်းထားပြီး ၊ ကျန်ရဟန်းတော် တွေဟာ အရှင်ကောဏ္ဍည ကို ဘယ်ညာဝန်းရံကာ ထိုင်တော်မူ ကြရပါတယ်..။\nအဲဒီအဂ္ဂသာဝက မထေရ် နှစ်ပါး တို့ ဟာ အရှင် ကောဏ္ဍည မထေရ်မြတ် ဟာ သာသနာတော်မှာ အဦးအစ ၊ ပထမ ဆုံး သစ္စာလေးပါး ၊တရားသိသူ ဖြစ်တော်မူတာကြောင့် ရယ် ၊ အရွယ်တော် အားဖြင့်လည်း မိမိ ထက် ကြီး သူ ဖြစ်တာကြောင့် အလွန်မြတ်နိုးတန်ဘိုး ထားကြပါတယ်..။\nဒါကြောင့် သူတို့ ရှေ့ ဆုံး နေရာ ဦးမှာ ထိုင်နေကြရပေမဲ့ ချစ်ကြောက်ရိုသေ ဖြစ်ကာ မဝံ့မရဲ ရှိတော်မူကြသလို ၊ ရှက်နိုးအားနာ တော်လည်းမူကြပါတယ်..။\nထိုလို အခြေအနေမျိုးကို ရိပ်မိသိရှိတော်မူ တဲ့ အရှင်ကောဏ္ဍည ဟာ အဲဒီအဂ္ဂသာဝက မထေရ် နှစ်ပါး တို့ ဟာ ဒီလို နေရာမျိုး မှာ လက်ဝဲတော်ရံ ၊ လက်ယာတော်ရံ အဖြစ်ရရှိဘို့ အတွက် *တစ်သင်္ချေ နဲ့ ကမ္ဘာ တစ်သိန်း* ကြာအောင် ပါရမီ ဖြည့်ဆည်း ခဲ့ ရတယ်ဆိုတာကို မမေ့လျော့ ခဲ့ပါ..။ စာနာနားလည် ပေးခဲ့ပါတယ်..။ ငါရှိနေတဲ့အတွက် အားနာ နေရတယ်..။ မဝံ့မရဲ ဖြစ်ရရှာ တယ် ….။\nအဲဒီအဂ္ဂသာဝက မထေရ် နှစ်ပါး ချမ်းသာစွာ နေရဘို့ *ငါ တခြားနေရာ ကို သွားမယ် * လို့ ဆုံးဖြတ်တော်မူခဲ့ပါတယ်..။\nမေတ္တာ နဲ့ ယှဉ် တဲ့ နူးညံ့သိမ်မွေ့ တဲ့ နှလုံးသားတစ်ခု ရဲ့ အင်မတန် မှ လှပတဲ့ ငဲ့ကွက်မှု တစ်ခု ဖြစ်ခဲ့ရပါတယ်..။\nအဝေး ဆုံးကို သွားမယ် ဆိုတဲ့ ထို နေရာ မှာ လေး ကို ဖတ်ရှုပြီး ရင်ထဲ မှာ နင့်နင့်သည်းသည်း နာကျင်ခံစားရပါတယ်..။ဘုရားရှင် နဲ့ အတူ နေထိုင်ရတဲ့ ၊ သီတင်သုံး ရတဲ့ ကာလ ဆိုတာ ၁ နှစ်တာ လောက်သာ ရှိခဲ့ရ ရှာ တာပါ..။\nကျွန်မ ငယ်ငယ် က ကြိုက်နှစ်သက်ဘူး တဲ့ စန္ဒယားချစ်ဆွေ ရဲ့ စိတ်တိုင်းကျ ဖြစ်ရစေ့မယ် သီချင်းထဲက *အဆင့်အတန်းမြင့်ဘို့သာ ပဲ..မောင်ရွယ် တယ်..ပို၍ဝေးသော နေရာသို့ ရှောင်ဖယ် မယ် * စာသားလေးကို ညည်းမိတိုင်း မေတ္တာဖြင့် ဆွေးမြေ့ သွားသော နှလုံးသားကို ခံစားတတ်ခဲ့ဘူးပါတယ်..။\nလောကီ ထဲ မှာတောင် မေတ္တာ နှင့် ယှဉ် တဲ့အခါတိုင်း နင့်နဲ သိမ်မွေ့ သွား ရသလို..သိက္ခာ သုံးပါးရေပြင်ကျယ် မှာ ဖြတ်သန်းတိုက်ခတ်လာ တဲ့ ဗြဟ္မစိုရ်လေပြေ လေညှင်းဆိုတော့ အေးစိမ့် ငြိမ်းချမ်း ရတာ အမှန်ပါ။\nအဂ္ဂသာဝက မဟုတ် ခဲ့သော်လည်း ဘုန်းကံ အင်မတန် ကြီးမားလှ တဲ့ မဟာ သာဝကကြီး တစ်ပါး ဖြစ်တော်မူတာမို့ ချဉ်းကပ်ပူဇော် သူများ များပြားလှပါတယ်..။\nဘုန်းကြီး ၊ ကျော်ကြား ၊ လာဘ်လာဘ များ ဆိုတာ လောကီအဆိပ်အတောက်လို့ အရှင်မြတ်က မြင်တော်မူပါတယ်..။\nအဝေးသို့ သွားမယ် လို့ ဆုံးဖြတ်ခဲ့တဲ့ အရှင်ကောဏ္ဍည ဟာ ရှင်တော်ဘုရားထံ ခွင့်ပန်တော်မူကာ ဟိမဝန္တာ တောအုပ်အတွင်း ၊ ဆဒ္ဒန်အိုင်အနီး မှာ ရှိတဲ့ မဏ္ဍာကိနီ ရေကန် ဆိပ်ကမ်း အနီး ရေကန်ဆိပ်ကမ်းကို ကြွလှမ်းတော်မူခဲ့ပါတယ်။\nအဲဒီ ဆဒ္ဒန်အိုင် မှာ ရှေးအခါတုံးက ပစ္စေက ဗုဒ္ဓါ အရှင်မြတ် တွေကို ပြုစုလုပ်ကျွေး မှုအလေ့အကျင့်ရပြီးသား သက်တမ်းရှည် ဆင်လိမ္မာ ရှစ်ထောင် တို့ ရဲ့ အလှည့်ကျ လုပ်ကျွေးမှုကို ခံယူပြီး ၁၂- နှစ်တာ ကာလ ပတ်လုံး ဖလသမာပတ်ဝင်စားကာ ချမ်းသာစွာ သီတင်းသုံး နေတော်မူခဲ့ပါတယ်..။\nအာယုသင်္ခါရ ကုန် ဆုံး လို့ ပရိနိဗ္ဗာန် စံတော်မူခါ နီး မှာ ရှင်တော်ဘုရား ထံ အဖူးမျှော် ရောက်ခဲ့ တာ ဟာ နောက်ဆုံး နှုတ်ဆက်ခြင်း ဖြစ်ခဲ့ပါတယ်..။\nပါရမီးတော်ခရီး အပြီးသတ် ခဲ့ တဲ့ နေရာ ကတော့ ၁၂- နှစ်တာ ကာလ ပတ်လုံး လုပ်ကျွေးပြုစုတော်မူခဲ့တဲ့ ဆင်တွေ နားက ဆဒ္ဒန် အိုင်အနီးက ကျောင်းသင်္ခန်းလေးမှာ တစ်ပါး ထဲ ခန္ဓာဝန် ချတော်မူခဲ့တာ ကျွန်မ မှာ ဖတ်ရှုရင်း ဆို့နစ်ကြေကွဲ ရပြန်ပါတယ်..။\nတောကြီး မြက်မည်း ထဲ မှာ ဖြစ်တာ မို့ လူတစ်ဦး မှမရှိ ၊ ဆင်ပေါင်းရှစ်ထောင် ရယ် နတ်၊ သိကြား ၊ ဗြဟ္မာ ပရိသတ် တွေ ကြီးကျယ် ခမ်းနားစွာ ပူဇော် ကြ တဲ့ ထူးကဲတဲ့ သာဓုကိဠန ပူဇာ ဖြစ်ခဲ့ရပါတယ်..။\nနောက်တော့မှ ရဟန်းတော် ၅၀၀ ကောင်းကင်ခရီး နဲ့ ကြွရောက်ပြီး တရားတော်များ ရွတ်ဖတ် ပူဇော်ကြ ပါတယ်..။\nဒီပူဇော်ပွဲ မှာ အရှင်အနုရုဒ္ဓါ မထေရ်မြတ် တရားဟောကြားခဲ့တဲ့အတွက် နတ်ဗြဟ္မာ များ ကျွတ်တန်း ဝင်ကြပါတယ်..။\nကြွင်းကျန်ရစ်တဲ့ ဓာတ်တော်တွေကို ရဟန်းတော်တွေ ဟာ ရေစစ်အပြည့် နဲ့ ယူဆောင်လာပြီး ဝေဠုဝန် ကျောင်းတော် မုခ်ဦး မှာ အသင့် စောင့်ကြိုနေတဲ့ ဘုရားရှင်ထံ ပေးအပ် ကြပါတယ်..။\nကျေးဇူးတော်ရှင် ဘုရားရှင် ဟာ ဓာတ်တော်အပြည့်ပါတဲ့ ရေစစ်ကို လက်နဲ့ ကိုင်ပြီး သံ ဝေဂ တရားဟောကြားတော် မူခဲ့ ပြီး မဟာ ပထဝီမြေကြီး ကိုလက်ဆန့် တန်းတော်မူခဲ့ပါတယ်..။အဲဒီခဏ မှာ ပဲ မြေကြီး ထဲ မှ ငွေခရု သဏ္ဍန် စေတီ ကြီး တစ်ဆူ ပေါ် ထွက် တော်မူလာ ခဲ့ပါတယ်။\nဘုရားရှင်ကိုယ်တိုင် ထို စေတီကြီး ထဲ မှာ ဓာတ်တော်များကို ထည့်သွင် ဌာပနာ တော်မူ ပေးလိုက်ခဲ့ပါတယ်..။\nဘုရားရှင် ရဲ့ မဟာ သာဝက တွေ ထဲ မှာ ဝါ အကြီး ဆုံး ဆိုတဲ့ * ရတ္တညူ ဧတဒဂ် ဘွဲ့ ထူး* ကို ဆွတ်ခူးတော် မူခဲ့ တဲ့ အရှင် ကောဏ္ဍည ရဲ့ ပါရမီတော် ခရီး ကထိုကဲ့သို့ ပြီးစီးအောင်မြင်ခဲ့ရပါတယ်..။\nသူတစ်ပါး ကို ထောက်ထားညှာတာတတ်တဲ့ ၊ လောကုတ္တရာ တရား ကို မြတ်နိုးခုံမင်တတ်တဲ့ ၊ သူတထူးရဲ့ ကျေးဇူးကို ပေးဆပ်တတ်တဲ့ နှလုံးသားရှိတော်မူခဲ့ တဲ့ အရှင်မြတ် ဟာ အနတ္တ လက္ခဏ သုတ္တန် နဲ့ တရားထူးရတော်မူခဲ့ သူမို့ မိမိ အတ္တ ကို စွန့် လွှတ်တဲ့နေရာမှာ ရဲဝံ့ထူးချွန် ခဲ့တာပါပဲ..။\nလကို ကြယ် ရံ သလို တင်တယ် စွာခြံရံ နေတဲ့ သံဃာ ပရိသတ် အလယ် မှာ မိမိ ရှိမနေအောင် စီမံ ခြင်းဖြင့် အဂ္ဂသာဝက နှစ်ပါး ရဲ့ လွတ်လတ်ချမ်းသာစွာ သီတင်းသုံး နေထိုင်မှုကို ဖန်တီးပေး သွားခဲ့ပါတယ်..။\nနေရာ တစ်ခုကို လု နေကြတဲ့ ဒီခေတ် ထဲ မှာ မိမိ ပါဝင်ချင်တိုင်း ကျွန်မ မှာ အရှင်ကောဏ္ဍည ကို အမြဲသတိရ မိအောင် ဒီစာလေးကို ရေးမိပါတယ်..။\nတော ထဲ မှာ ပဲ တရားအားထုတ် ..တောထဲ မှာ ပဲ ဘဝ ဆုံး ခဲ့တဲ့ အရှင်မြတ် သို့ ဆို့ ဆို့ နစ်နစ် ….နာကျင်သော နှလုံးသား ဖြင့် ပူဇော် ရင်း..တိုးတိုးလေးရေရွတ် လျှောက်ထားမိပါတယ်….\nစာရေးသူ သစ္စာအလင်း at 10:39 AM0မှတ်ချက်ရေးရန်\nကိုယ် ပိုင်အလုပ်တွေ ကိုယ် စီ လုပ်နေပေမဲ့ အချိန်ပိုလေး တွေ ရလာတိုင်း ပရဟိတ လုပ်ငန်းများ ကို စိတ်ပါလက်ပါ လုပ်ဆောင်တတ်တဲ့ မောင်နှမလေး(ကိုအုတ်+ မစု) နှစ်ယောက် နှင့် သူတို့ရဲ့ ပရဟိတ သူငယ်ချင်းများ ကို ဖြင့် ကျွန်မ မှာ တကယ်ပဲကျေးဇူးတင်မိပါတယ်..။\nသူတို့က ရေများရာ မိုးရွာ သော သူများမဟုတ်။ အမှန်တကယ် လိုအပ်သော နေရာ များ အတွက် အမှန်တကယ် ပေးဆပ်လိုတဲ့ စိတ်နေစိတ်ထားမြင့်မား ကြသူများလည်း ဖြစ်ပါတယ်..။\nဟိုတလောကတော့ သူတို့ မောင်နှမ ရဲ့ ပရဟိတ ကွန်ယက်ထဲ မှ သမီးလေးတစ်ဦး ဖြစ်သူ မခင်မြတ် ရဲ့ စိတ်ကူးလေး နဲ့ စပယ် ပန်းရောင်းတဲ့ကလေးများကို စာသွားသင်ပေးကြ တဲ့ အစီအစဉ်လေး ကို သိလိုက်ရတော့ ကျွန်မ မှာ မျက်ရည် ရစ်ဝဲလာသည် ထိ ပီတိဖြစ်ရပါတယ်…။\nCurriculum Development တို့ Classroom Climate တို့ Teaching Aid တို့ အကြောင်း ပြောလေ့ရှိတဲ့ ကျွန်မ မှာ မျက်လုံးအစုံ ပြူးကျယ် ၍ သူတို့ရဲ့ မီးပွိုင့် နားက ပလက်ဖောင်း စာသင်ဝိုင်းကို ဦးညွှတ်အလေးပြုရပါတော့တယ်..။ တော်ပေစွ ကလေးတွေပါတကား။\nသူများတွေ ကျောင်းတက်ချိန်မှာ မတက်ရ…။ ပညာရှာချိန်မှာ ဥစ္စာ ရှာနေရ အောင် ဘယ်လို အကြောင်းများ လုပ်ခဲ့ပါလိမ့်ကလေးတို့ရယ်..။\nအရွယ် နဲ့ မမျှ မိမိဝမ်းစာ..(မိသားစု အတွက်လည်းပါနိုင်သေး)… မိမိဖာသာ ရှာရရှာသော.. ကလေး တွေ ရဲ့ ဘဝကို ထပ်တူစာနာနားလည် ပေး တာကိုလည်း ချီးကျူးရပါတယ်..။\nဟုတ်ပါတယ်လေ..ညဘက်ဆို ရင်လည်း သူများတွေ မိဘ ရင်ခွင်မှာ ထိုင်ကာ ရုပ်မြင်သံကြား ထိုင်ကြည့်နေကြ တဲ့ ကလေးများ လို ကြည့်ချင်ကြရှာ မှာပါ..။မိုးရွာ ထဲလည်းဘယ်ထွက်ချင်ပါ့မလဲ..။\nကံအကျိုးပေးမလှရှာသူ ပန်းသည်လေး များဘဝကို စာနာ နားလည် တတ်တယ် ထိထိ ရောက်ရောက်ကူညီနိုင်အောင် ကြိုးစားအားထုတ်တာ ကို ကျွန်မ အလွန်လေးစားချီးကျူး မိပါတယ်…။\nပရဟိတမောင်မယ် လေးတွေကမီးပွိုင့် မှာ ပန်းရောင်းတဲ့ကလေးတွေ ဆီ သွားပါတယ်..။ ပြီးတော့ ၂ဖွဲ့ ခွဲ ပြီး တစ်ဖွဲ့ က သူတို့ကိုယ် စား စပယ် ပန်းရောင်းပေးကြပါတယ်..။ကျန်တစ်ဖွဲ့က ကလေးတွေကို ထိုင်ခိုင်းပြီး စာသင်ပေးတဲ့လူက သင်ပေး၊ ပုံပြင်ပြောပြတဲ့ လူ ကပြောပြ ကြတာပါ..။\nတချို့ ကလည်း ကလေးတွေ ရဲ့ အလုပ်လုပ်ချင်တဲ့ စိတ်ကို ဖျက်ဆီးရာ ရောက်တယ် လို့ မြင်ကြပါတယ်..။\nဘဝ တွေ ဆိုတာ ကလည်း အကြင်နာ ရရှိဘူးတဲ့ သူ မှသာ ကြင်နာ တတ်တာပါ…။\nမေတ္တာ ရဘူး မှ သာ မေတ္တာ တရားကို ထိတွေ့ခွင့် ရပြီး ပြန်ပေးနိုင်ကြတာမျိုးပါ။\nစေတနာ တရားကို သူတပါးထံ မှ ရရှိခံစားဘူး မှသာ စေတနာ ကို ပြန်ပေးချင်စိတ် ပေါ်နိုင်ပါလိမ့်မယ်..။\nတချို့ ကားမောင်းလာတဲ့ စေတနာရှင်တွေကလည်း ပရဟိတ ကလေးတွေက တဆင့် ငွေတွေ လှူဒါန်းသွားတတ်ပါသေးတယ်…။\nမီးမီး ကတော့ ကလေးတွေ ကိုတကယ် စေတနာ ထားရင် ငွေမပေးပဲ ကစားစရာ၊ ဖတ်စရာ စာအုပ်တွေပေးခဲ့ဘို့ ပြော ပါတယ်..။\nသူတို့မလာတာကြာတော့ ဟိုတနေ့ က ဖုန်းဆက်ပါတယ်..။ မမတို့ ကိုကို တို့ ဘယ်တော့လာကြမှာလဲ တဲ့..။\nပရဟိတ မမ ၊ ကိုကို များ ရဲ့ အကြင်နာ စက်ဝန်း ကျယ် ပြန့်စွာ ဖြန့်ကျက် နိုင်ပါစေသား။\nစာရေးသူ သစ္စာအလင်း at 10:30 AM0မှတ်ချက်ရေးရန်\nခေါင်းစဉ် သမီးလေးမစုမြတ်, သားကြီးကိုဥဂ္ဂါ\nမကောင်းမှုပြုလေ့ရှိသူ (ပါပကာရီပုဂ္ဂိုလ်)သို့ ကရုဏာဗြဟ္မဝိဟာရ\n( ဆရာမကြီးဒေါ်ခင်လှတင် ၏ ဝိသုဒ္ဓိမဂ် (ဒုတိယဆင့်) စာမျက်နှာ ၂၅ ကို ကိုးကားရေးသားပူဇော်အပ်ပါသည်။)\nအခုတလော…ကြည်လင်ချမ်းမြေ့သော စိတ်နှလုံးကို ထိခိုက်ညစ်ညူးစေတဲ့ သတင်းတွေဟာ မကြည့်ချင် မြင်လျက်သား၊ မကြားချင် နားဆင်လျက်သားဆိုသလို ဝင်ရောက် လာနေပါတယ်..။\nထိုအခါတိုင်း လေ့ကျင့်ထုံမွေ့ မှုမရင့်ကျက်သေးသော သတိက တိမ်းပါးချွတ်ချော် ပြီး… မဖြစ်သင့်ဘူးရယ်လို့ အပူဓာတ်တွေ စိမ့်ထွက်ကာ အကုသိုလ် လမ်းကြောင်းပေါ် ရောက်မိနေတာ…..။\nပြီးခဲ့တဲ့ သုံးပတ်လောက်က ဆရာမကြီးဒေါ်ခင်လှတင်(ဓမ္မဗျူဟာ) ဝိသုဒ္ဓိမဂ် သင်တန်း ဒုတိယဆင့် မှတ်စုကို ပြန်လည် လေ့လာ ကျက်မှတ်ရင်း လက်တွေ့ကျင့်စဉ်လေးတစ်ခု ကို တွေ့လိုက်ရပါတယ်..။\nကျွန်မ ကိုယ်တိုင်လည်းကျင့်သုံး ရင်း ထွက်ပေါက် တစ်ခု ရသလို မို့ ဓမ္မမိတ်ဆွေ များကိုလည်း ပြန်လည် မျှဝေပါရစေ..။\nသူ့ရဲ့ လုပ်ရပ် တွေကြောင့်မေတ္တာပွားလို့လည်းမရ ၊ ပို့သလို့လည်းမရတဲ့အခါ ကျွန်မတို့ ကရုဏာ ဗြဟ္မာ့ဝိဟာရ ပွားလို့ရတယ်ဆိုတာ ကို တွေ့ရပါတယ်..။\nပစ္စည်းဥစ္စာချမ်းသာသူ ဖြစ်သော်လည်း မကောင်းမှုတွေ ပြုနေတဲ့ ပုဂ္ဂိုလ် ကို ပါပကာရီလို့ခေါ်ပါတယ်..။ ထို ပါပကာရီပုဂ္ဂိုလ် အကြောင်းကို တွေ့မြင် ကြားသိရတဲ့အခါ ကျွန်မတို့ အဘို့ စိတ်မချမ်းမြေ့ ခြင်း ၊ အပြစ်တင်ရှုံ့ချလိုခြင်း၊ ချေမှုန်းပစ်ချင်စိတ်တွေ အလိပ်လိုက်တက်လာ ပြီး ကိုယ့်သဏ္ဍန် မှာ အကုသိုလ် ဖြစ်ရတော့လည်း ကိုယ့်မှာ ရှုံးရတတ်ပါတယ်..။\nကရုဏာ ဗြဟ္မာ့ဝိဟာရ ပွားလိုက်တော့ ကုသိုလ်ဖြစ်တာ တွေ့ ရပါတယ်..။ ဥပမာ ဆိုပါစို့..။\nခိုးထုပ်ခိုးထည် နှင့် တကွဖမ်းမိလာတဲ့ ခိုးသူ တစ်ယောက်ကို မင်းအမိန်ဖြင့်သတ်မိန့်ပေးထားတဲ့အတွက် မင်းချင်းယောကျာင်္းတွေက လက်ပြန်ကြိုး စတာတွေ နဲ့ ချည် နှောင်ပြီး သူသတ်ကုန်းကို ခေါ်ဆောင်လာပါတယ်..။\nလမ်းလေးခွ ဆုံ အရပ်မှာ လည်း အချက်ပေါင်းတစ်ရာမက ရိုက်နှက်ပြီး ခေါ်ဆောင်လာ တဲ့အတွက် ထို ခိုးသူကို လူအများက သနားကရုဏာ ဖြစ်ပြီး ခဲဖွယ် ဘောဇဉ် ၊ပန်းနံ့သာ တို့ကို ပေးကမ်းကြပါတယ်..။\nထို ခိုးသူ သည် ခဲဖွယ် ဘောဇဉ် တွေ စားသောက်လျက် သုံးဆောင်ဖွယ် စည်းစိမ် တွေ နဲ့ ပြည့်စုံ နေတဲ့ ခိုးသူကို ......\n( ဤ သူသည် ချမ်းသာပေစွ ၊ များစွာသော သုံးဆောင်ဖွယ် စည်းစိမ် နဲ့ ပြည့်စုံပေစွ ) ရယ်လို့ ဘယ်သူက မှ မထင်မှတ်ကြပါဘူး ။\nအော် ဤသူသည် မကြာခင် မှာ သေရရှာပေတော့မယ်။သူရဲ့ခြေလှမ်းတိုင်းသည် သေခြင်းတရားနဲ့ နီးကပ် နီးကပ်သွားလေတော့တယ် လို့ ကရုဏာ သက်ကြရှာပါတယ်.။\nဒီလိုပဲ ကရုဏာဗြဟ္မဝိဟာရ ပွားများမဲ့သူဟာ\nအနိုင်ရသလို ဖြစ်နေတဲ့ ..ပါပကာရီ ပုဂ္ဂိုလ် တွေကို တွေ့ တဲ့အခါ…သူသတ်ကုန်းကိုခေါ်ဆောင်ခြင်းခံနေရတဲ့ ခိုးသူ လို ပဲ မှတ်ယူရပါမယ်..။\nပြီးတော့ ----( ထိုသူသည် ချမ်းသာနေသော်လည်း အခုအခါ ချမ်းသာလျက် …ကောင်းမွန်စွာ ဝတ်ဆင်လျက် …သုံးဆောင်ဖွယ် စည်းစိမ် ဥစ္စာတွေ ပြည့်စုံနေလျက် …. ထိုထို တို့ကို သုံးဆောင်ခံစားနေပေသော်လည်း ဒွါရ သုံးပါး တို့တွင် တစ်ခုမျှပင် ပြုထားသော ကောင်းမှု ကံမရှိခြင်းကြောင့် မကြာမတင်လေးမှာပင် အပါယ် ဘုံ မှာ များစွာသော ဆင်းရဲကို ခံစားရရှာလေတော့မယ် ) လို့ ဆင်ခြင် နှလုံးသွင်းရပါမယ်..။\nထိုသို့ဆင်ခြင် နှလုံးသွင်းလိုက် တဲ့အခါ မှာ ကျွန်မတို့ ကရုဏာဗြဟ္မဝိဟာရ ပွားများပြီးသားဖြစ်သွားပါလိမ့်မယ်..။\nကျွန်မတို့ ပတ်ဝန်းကျင် မှာ (ပါပကာရီ) တွေကလည်း တနေ့တခြား များးလာတာဆိုတော့လည်း ဒီလို ဆင်ခြင် နှလုံးသွင်းမှု ရှိမှ ပဲ ကိုယ်က အရှုံးမဖြစ် ရမှာပါ..။\nထိုပုဂ္ဂိုလ နဲ့ သူ့ရဲ့သတင်းတွေတွေ့တိုင်းဖတ်ရလေတိုင်း ထိုသို့ အမြတ်ယူကြရအောင်ပါ..။\nစာရေးသူ သစ္စာအလင်း at 10:21 AM0မှတ်ချက်ရေးရန်\nခေါင်းစဉ် ပါရမီ(၁၀)ပါး သို့ ဦးညွှတ် ပူဇော်ခြင်း, မင်္ဂလာဗျူဟာအသင်း\nကျေးဇူးတော်ရှင် ဘုရားရှင် ရဲ့ သစ္စာ ဥာဏ်အလင်း တွေ ဟာသစ်ပင်တွေ နဲ့ ဆက်စပ်လို့နေခဲ့တာ အထင်အရှားပါပဲ ရယ်လို့ အမှတ်ထင်ထင် မှတ်မိ နေဖြစ်ခဲ့ပါတယ်။\nဗောဓိ ဆိုတဲ့ပါဠိ သည် သိမြင်တော်မူခြင်း၊သိမြင်တော်မူရာလို့ အဓိပ္ပါယ်ရပါတယ်။ ဘုရားရှင်အဆူဆူတို့ရဲ့ သစ္စာလေးပါးမြတ်တရားကို ပိုင်းခြားထင်ထင်သိမြင်တော်မူရာ သစ်ပင်ထူး ၊သစ်ပင်မြတ်တွေကို ဗောဓိ ပင်လို့ သတ်မှတ်ခေါ်ဆိုကြတာ ပေါ့နော် ။\nဝေဿဘူ ၊ ကကုသန်၊ ကောဏာဂုံ၊ ကဿပ ဘုရားရှင် တို့ပွင့်တော်မူရာ သစ်ပင်တွေက တော့ အင်ကြင်းပင် ၊ ကုက္ကိုပင်၊ ရေသဖန်းပင်၊ ပညောင်ပင် တို့ဖြစ်ကြပါတယ်။ ကျွန်မတို့ရဲ့ဂေါတမ မြတ်စွာဘုရားရှင် သစ္စာလေးပါး၊မြတ်တရားကိုသိမြင်တော်မူရာ သစ်ပင်ကတော့ ညောင်ဗုဒ္ဓဟေ၊ (ညောင်နီပင် ဖြစ်ပါတယ်)။\nတပေါင်းလကတည်း ကစပြီး ကျွန်မ က ဗောဓိညောင်ပင် တော်တော် များများ ကို အာရုံစိုက်နေဖြစ်ခဲ့တာ မို့ ရွက်သစ်လောင်းစ အချိန်လေးမှာ ညောင်ရွက်နုသစ်လေးတွေ ဟာ ပန်းနုရောင် ပြေပြေလွင်လွင် နဲ့ တွဲရရွဲကျဆင်းနေပြီး အရွက်မရင့်တရင့်လေးတွေ က စိမ်းဖန့်ဖန့်ဖြန့်ကျက်နေတာကို ကျွန်မ ကြည့်မဝခဲ့ပါ။\nအခုတော့ ကဆုန်လပြည့် ရောက်ခါ နီးပြီမို့ ရွက်သစ်တွေ လည်းစိမ်းစို အုပ်ဆိုင်းလို့ နွေအပူကို ရင်ဆိုင်ကြရှာပါတယ်။\nဗောဓိပင် ဆိုတာဖွားဘက်တော်လည်းဖြစ်သလို ပရိဘောဂ စေတီ ထိုက်တယ်ဆိုတာကို ဘုရားရှင်သက်တော်ထင်ရှား ရှိကတည်း အရှင်အာနန္ဒာကို မိန့်ဆိုခဲ့ပါတယ်။ဘုရားရှင်ကိုယ်စား ပူဇော်ထိုက်ကြောင်း တေရသကနိပါတ်တော်လာ ၊ကာလိင်္ဂ ဗောဓိဇာတ် မှာပြဆိုထားပြီး ၊ခုဒ္ဒကပါဠိ အဋ္ဌကထာ နိမိကဏ္ဍသုတ်အဖွင့်၌ လည်း ပရိဘောဂစေတီ မည်ကြောင်းဖွင့်ဆိုထားပါတယ်။\nဗောဓိပင်သည် ကျေးဇူးတော်ရှင်မြတ်ဗုဒ္ဓ၏ ဖွားဘက်တော် များတွင်ပါဝင်ခဲ့ပါတယ်။ ငယ်ငယ်တုံးက မင်္ဂလာဗျူဟာယဉ်ကျေးမှု သင် တန်းကဆရာကြီးဦးမြသောင်း သင်ကြားပေးခဲ့လိုက်ဘူးတဲ့ကဗျာ လေး ကို ယနေ့တိုင်မှတ်မိနေခဲ့ပါတယ်။ ထိုကဗျာလေး အရတော့\n(ကာဠု၊ယသော်၊ညီတော် ၊ဆန္န၊ကဏ္ဍက နှင့် သောန၊ ဗုဒ္ဓဟေ) လို့ ဖွားဘက်တော်(၇)ဦးကိုကျက်မှတ်ခဲ့ဘူးပါတယ်။\n၄။ ဆန္န အမတ်\n၇။ ညောင်ဗုဒ္ဓဟေ ဗောဓိပင် တို့သည် ဖွားဘက်တော်များပါ။\nကျွန်မတို့အားလုံးရဲ့ ကျေးဇူးတော်ရှင်မြတ်စွာဘုရား သက်တော်ထင်ရှားရှိစဉ်မှာ---အနာထပိဏ်သူဌေးကြီးသည် အရှင်အာနန္ဒာနှင့် တွေ့ဆုံကာ လျှောက်ထား ခဲ့ဘူးပါတယ်။ *(အရှင်အာနန္ဒာ ကိုယ်တော်ကြီးဘုရား..။ရပ်ဝေ:ရပ်နီးမှ ရဟန်းရှင်လူ၊ပုဂ္ဂိုလ်တို့ သည် ဘုရားရှင်ကို ဖူးမျှော်ဘို့လာရောက်ကြတဲ့အခါ။ဘုရားရှင်ဒေသစာရီကြွရောက်တာနဲ့ ကြုံလို့လွဲသွားတဲ့ အခါ စိတ် နှလုံးတွေ ညှိုးနွမ်းပြီး ပြန်သွားကြရပါတယ် ဘုရား။ သည့်အတွက် ဘုရားရှင် ကိုယ်စားတော်ပြုပြီး ဖူးမျှော်နိုင်မဲ့ အရာ တစ်ခုခု စီမံပေးဘို့ ဘုရားရှင်အားလျှောက်ထားပေးတော်မူပါဘုရား။)*\nအရှင်အာနန္ဒာကဘုရားရှင်ထံ ပြန်လည် လျှောက်ထားတဲ့ အခါမှာ------*ချစ်သားအာနန္ဒာ၊ငါဘုရားရှင်မရှိ တဲ့ အခါမျိုးမှာ ငါဘုရားရှင်ကဲ့သို့ ကိုးကွယ်ပူဇော်ထိုက်တဲ့ စေတီတွေရှိပါတယ်..။\n၁။ငါဘုရားရဲ့ အစိတ်အပိုင်းတွေ ဖြစ်ကြတဲ့ ဆံ၊ မွေးညှင်း၊သွား၊ ညှပ်ရိုး၊ အစရှိတဲ့ သာရီရိကစေတီ။\n၂။ငါဘုရားရှင်ရဲ့ အသုံးအဆောင်တွေဖြစ်တဲ့၊ သပိတ်၊သင်္ကန်း၊ ကျောင်းအစရှိတဲ့ ပရိဘောဂစေတီ။\n၃။ငါဘုရားရှင်ကို ရည်မှတ်ထုလုပ်ကိုးကွယ်အပ်တဲ့ ဥဒ္ဒိဿစေတီဆိုပြီး စေတီအပြား။သုံးပါးရှိကြလေရဲ့။\nအဲဒီထဲတွေမှာ--ဘုရားရှင်တွေရဲ့ သစ္စာလေးပါးကိုသိမြင်ရာ မဟာဗောဓိပင်ဆိုတာ ဘုရားရှင် တို့သက်တော် ထင်ရှား ရှိစဉ်မှာပင် စေတီမည်ပါတော့တယ်ချစ်သား--- လို့မိန့်ကြားတော်မူခဲ့ပါတယ်။*\nသည်သို့ဘုရားရှင် မိန့်မှာစကားကို မှတ်သားပြီး အရှင်အာနန္ဒာလည်း မဟာဗောဓိပင်မှ မျိုးစေ့ကို သာဝတ္ထိပြည်၊ ဇေတဝန်ကျောင်းတော် မုခ်ဦးတံခါးဝ ဝယ်စိုက်ပျိုးခဲ့ပါလေတော့ သည်။ဗုဒ္ဓဂယာ မြေမြတ်မဟာမှ ညောင်မျိုးစေ့ကိုတော့ အရှင်မဟာမောဂ္ဂလန် မထေရ်မြတ်ကြီးက တန်ခိုးဖြင့်ယူဆောင်ပေးတယ်လို့တော့မှတ်သားဘူးပါသည်။ လူအများသည် ဘုရားရှင် မရှိ ခိုက်လာ ရောက်ကြလျင် ဗောဓိပင်ကို ဘုရားရှင်ကိုယ်စား ပူဇော်ဖူးမျှော်ကြပါတယ်။ အဆိုပါဗောဓိပင်သည်ကား အာနန္ဒာ ဗောဓိပင် အဖြစ် မှတ်သားခေါ်ဝေါ်ကြပါတယ်။\nညောင်ရေသွန်းကြတယ် ဆိုတာကတော့ မြန်မာ မင်းများလက်ထက်က စတင်ခဲ့တာ ဖြစ်ပါတယ်။ပူပြင်းခြောက်သွေ့ တဲ့ နွေကိုဖြတ်သန်း ရတဲ့ သစ်ပင် ဆိုတာ ရေစင်လေးတွေ သောက်သုံးရမှ လန်းဆန်းရမှာပါ။ မုတ်သုန်မိုး ကလည်း လုံလောက် အောင် မရွာသွန်းနိုင် သေးတဲ့အချိန်မို့….ဗုဒ္ဓဘာသာဝင် တို့ အထွဋ်အမြတ်ထားရာ ဘုရားရှင်ကိုယ်စား ညောင်ဗုဒ္ဓဟေဗောဓိပင်ကို လန်းဆန်းစေတဲ့ရေစင်လှူဒါန်းမှုကို ရှေးလူကြီးများအမျှော်အမြင်ကြီးစွာ စီမံခဲ့တာဖြစ်ပေလိမ့်မည်။\nမြန်မာ သက္ကရာဇ် ၅၃၆ တွင် နရပတိစည်သူမင်းလက်ထက်တွင်ပေါင်လောင်ရှင်ဟုအမည်တွင်သည့် အရှင် ကဿပ မထေရ်သည် သီဟိုဠ်(သီရိလင်္ကာ) ကျွန်းသို့သွားရောက်ပြီး ဗောဓိညောင်စေ့များကိုမြန်မာနိုင်ငံသို့ ယူဆောင်လျက် စိုက် ပျိုးခဲ့ကြပါတယ်။\nညောင်ရေသွန်းသည့်ဓလေ့ကို မြန်မာသက္ကရာဇ် ၆၈၄ ခုနှစ် ပင်းယ တွင် မင်းပြု သော ဥဇနာမင်းကြီးသည် ပုဂံမှ နရပတိစည်သူမင်းထံမှ ဗောဓိ ညောင်စေ့ များကိုတောင်း ခံလျက် ကိုယ်တော် တိုင်စိုက်ပျိုးခဲ့ ကြောင်းသိခဲ့ရပါတယ်။ ဥဇနာမင်းသည် စိုက်ပျိုးပြီး ကဆုန် ညောင်ရေ သွန်းပွဲတော်ကို ဦး ဆောင်ကျင်းပခဲ့ပါတယ်။\nနွေအပူလေး ကိုရေအလှူပေး ကြတဲ့ မြန်မာ့ ရိုးရာဓလေ့ကိုတွေ့မြင်နိုင်ပါသေးတယ်။\nမြန်မာ့ ရိုးရာပွဲတော်များတွင် ရေကြည်ရေသန့်များကိုအလဟဿ ဖြုန်းတီးပစ်သည့် သင်္ကြန်ပွဲတော်ကို အားမပေးလိုလှပါ။\nမေလရဲ့ နွေကာ လများကို အပူဒဏ်ခံဖြတ်သန်းခဲ့ရသော မြတ်ဗုဒ္ဓ၏ဗောဓိပင် (ကျွန်မတို့ဂေါတမ ဘုရားရှင်၏ ဗောဓိပင်ကတော့ ညောင်ပင်)ကို ရှင်သန်စိမ်းလန်းစေလိုသော၊တနည်းအားဖြင့် သာသနာ စည်ပင်၊ တိုးတက် ရှင်သန် စေလို သော ဆန္ဒမွန်များ ပါဝင်နေသည့် ဗုဒ္ဓ မွေးနေ့ ပူဇော် ပွဲကိုကား ၊သဒ္ဓါခညောင်း၊ စေတနာ ရေစင် များ သွန်း လောင်းလိုလှပါသည်။\nသစ်ပင်တွေကိုချစ်ပြီး သစ်ပင်တွေပြောတဲ့ဘာသာစကားကို နားလည်အောင်ကြိုးစားနေတဲ့ ကျွန်မတို့အတွက်တော့ဘုရားရှင်တစ်ဆူ တိုင်းရဲ့သမိုင်းတိုင်းမှာ သစ်ပင်တစ်ပင်စီ ပါဝင် နေတာဟာမြတ်နိုး တန်ဘိုးထား ဘွယ်အမှတ်တရ နေ့ရက်ဖြစ်လို့ နေပါတယ်..။..\nဗောဓိပင်ပေါက်တဲ့နေ့မှာ ဂေါတမ ဘုရားရှင်ရဲ့မွေးနေ့ မှာ ဗောဓိပင်ကိုရေစင်သွန်းလောင်းရင်း ဘုရားရှင်ရဲ့သစ္စာ စကားတွေ နားဆင်ချင်မိပါသေးတယ်..။ နောင်ဘုရားရှင်ရဲ့ ဗောဓိပင် ကံ့ကော်ပင်တွေကိုလည်း စိုက်ပျိုး လိုက်ချင်ပါသေးတယ်..ကမ္ဘာ မြေ အနှံ့ပေါ့နော်...။\nကျေးဇူးတော်ရှင် ချမ်းမြေ့ဆရာတော်ဘုရားကြီး က ဘုရားရှင် ရဲ့ ဂုဏ်ကျေးဇူး ကိုသိရင် တုံ့ဆပ်ပူဇော် ရပါမယ်တဲ့။ အကောင်းဆုံး ပူဇော် နည်းကတော့ လောကုတ္တရာ တရားကိုးပါး အားလျော်သော ကျင့်ဝတ် ပဋိပတ် အကျင့်မြတ်နဲ့ ပူဇော် ဘို့ကို ကျွန်မ သေချာ မှတ်သားလိုက်မိပါတယ်။ .\nဗုဒ္ဓသာသနာ သက်တမ်း သည် အဓွန့်ရှည်စွာ တည်တံ့ခိုင်မြဲ ပါစေသား။\nစာရေးသူ သစ္စာအလင်း at 9:53 AM0မှတ်ချက်ရေးရန်\nယနေ့ဟာ…ကျွန်မတို့ဗုဒ္ဓဘာသာဝင်များအားလုံးရဲ့နေ့ထူးနေ့မြတ်ဖြစ် တဲ့ ကဆုန်လပြည့်ဗုဒ္ဓနေ့ ကြီးဖြစ်ပါတယ်။\nစိုက်ပျိုးရေး နှင့် ဘွဲ့ ယူခဲ့သောကျွန်မ ကဗောဓိပင် ပေါက်တဲ့နေ့ကို အမှတ်တရ ပိုလို့ ဖြစ်ခဲ့သော်လည်း ကဆုန်လပြည့် နေ့ရဲ့ ထူးခြားချက်တွေ က ကြီးမြတ် လှစွာ ဦးခိုက်ဖွယ်ရာ ပြည့်နှက်လို့နေပါတယ်..။\nကဆုန်လပြည့်ဗုဒ္ဓနေ့ ဆိုတာကတော့ ခပ်သိမ်းသော ဘုရားရှင်တို့သည် သစ္စာလေးပါးကို သိကြ တဲ့ နေ့ ပဲဖြစ်ပါတယ်..။\nခပ်သိမ်းသော ဘုရားရှင် အားလုံးတို့သည် သစ္စာလေးပါး၊ မြတ်တရားကို ၊ ဆရာမကူ ၊သယမ္ဘူ ဥာဏ် မြတ်ဖြင့် ကိုယ်တော် တိုင်ထိုးထွင်း သိတာ ဒီ ကဆုန်လပြည့်နေ့ မှာပါ..။\nပွင့် တော် မူကြ တဲ့ ဘုရားအဆူဆူ သည် သည်နေ့ အ ရောက်မှာ သစ္စာ တရားကို သိမြင် ကြတယ် ဆိုတော့ သစ္စာ ဥာဏ်ရောင် ထွန်းသစ်သော နေ့ ရယ်လို့ တန်ဘိုးထား မြတ်နိုးမိပါတယ်။\nဖွား၊ ပွင့်၊ ဟော၊ စံ၊ ဗျာဒိတ်ခံ ၊မှတ်ရန်လမြတ်ကဆုန်။လို့လည်း မှတ်သားခဲ့ဘူးပါတယ် ။ဤသည်တို့မှာကား…\n(၁) ဗျာဒိတ်ခံယူတော်မူသည့်နေ့ = လေး သင်္ချေကမ္ဘာတစ်သိန်း ၏ အစ ကဆုန်လပြည့်နေ့။\n(၂) ကျေးဇူးတော်ရှင် ဂေါတမ မြတ်စွာဘုရားရှင်မွေးဖွားတော်မူသည့်နေ့ = မဟာသက္ကရာဇ် (၆၈)ခု၊ ကဆုန်လပြည့် (သောကြာနေ့)။ (ဘီစီ ၆၂၃)\n(၃) ဘုရားအဖြစ်ရောက်ရှိ တော်မူသည့်နေ့ = မဟာသက္ကရာဇ် (၁၀၃)ခု၊ ကဆုန်လပြည့် (ဗုဒ္ဓဟူးနေ့)။ (ဘီစီ ၅၈၈)\n(၄) ဗုဒ္ဓ၀င်အကျဉ်းဟောကြားတော်မူသည့်နေ့ = မဟာသက္ကရာဇ် (၁၀၄)ခု၊ ကဆုန်လပြည့်နေ့။ (ဘီစီ ၅၈၇)\n(၅) ပရိနိဗ္ဗာန်စံဝင် တော်မူသည့်နေ့ = မဟာသက္ကရာဇ် (၁၄၈)ခု၊ ကဆုန်လပြည့်(အင်္ဂါနေ့)။(ဘီစီ ၅၄၃)\nဖွား၊ ပွင့်၊ ဟော၊ စံ၊ ဗျာဒိတ်ခံ စတဲ့ ထူးခြားချက်တွေအပြင် သစ္စာရနံ့ တွေ လွှမ်းခြုံ လျက် ကျန်ရှိနေသေးသော စကြဝဠာ အနှံ့ သို့ ရည်မှန်းလျက် ကျွန်မ သစ္စာအလင်း မှ ရိုးကျိုးစွာပူဇော် ဦးခိုက် လိုက်ပါတယ်။\nစာရေးသူ သစ္စာအလင်း at 9:49 AM0မှတ်ချက်ရေးရန်\nနေက္ခမ္မ ပါရမီသို့ ဦးညွှတ် ပူဇော်ခြင်း( ခုပ္ပိပါသာ)\n( ဆရာကြီးဦးရွှေအောင် ၏ လောကသားတို့ ၏ အနှိုင်းမဲ့ကျေးဇူးရှင်၊ စာ ၁၇၀ မှ အတွေးအခေါ် ၊စာသားတို့ကို ကိုးကားရေးသားပူဇော်ပါသည်။)\nပါရမီ (၁၀) ပါး တို့ တွင် နေက္ခမ္မပါရမီ က စောင့်ရှောက်မှသာပြုသမျှ ကုသိုလ်များသည် ၊ ပါရမီ ဖြစ်နိုင်ကြသည်ဟု ဥတ္တမ ပုရိသဒီပနီ ၌ ဆိုကြောင်း အဘိဓဇ မဟာ ရဋ္ဌဂုရု တောင်လေးလုံးဆရာတော်ကြီး က သူ၏ပါရမီ အလင်းပြကျမ်းမှာဖေါ်ပြထားခဲ့ပါတယ်။\nနေက္ခမ္မ ဟူသည် တပ်မက်စရာများကို အာရုံမပြုပဲ လောက၏ အစီးအပွားအတွက် မိမိတာဝန်ကို မိမိကျေပြွန်အောင်ထမ်းဆောင်ခြင်း ပဲဖြစ်ပါတယ်။ ထိုသို့ဆောင်ရွက်တဲ့ နေရာမှာလည်းလောက၊ ပြည်ရွာအကျိုးကို ပထမ ၊ မိမိရဲ့ အသိုက်အဝန်း အကျိုးကို ဒုတိယ ၊ မိမိအကျိုးကို နောက်ဆုံးထား၍ ဆောင်ရွက်ခြင်း ပင်ဖြစ်ပါတယ်။\nအမှန်အားဖြင့် နေက္ခမ္မ ၏ အဓိပ္မါယ် သည် အရာရာတိုင်းကို တပ်မက်သော လောဘ၏ ဆန့်ကျင်ဘက် အလောဘ ဖြစ် ၍ အရာရာတိုင်း ကို အနစ်နာ ခံ၍ စွန့်လွှတ်နိုင်ပါတယ်။ အသက် ၊စည်းစိမ် နှင့်ရာထူးဂုဏ်သိမ်များ ကိုပါစွန့်လွှတ် နိုင်ပါတယ်။\nထိုသို့စွန့်လွှတ်ခြင်းသည် မိမိအတွက် မာနခံ၍ စွန့်လွှတ်ခြင်းမျိုးမဟုတ် ၊တစ်ခုတစ်ခု ကို မျှော်ကိုး၍ ၊ အတုံ့ အပြန်ရလို ၍ ၊ကျေးဇူးတင်ခံလို၍ စွန့်လွှတ်ခြင်း မျိုးမဟုတ် ၊ လောက အတွက်အကျိုးရှိစေလို၍ မြင့်မြတ်သော မေတ္တာ ၊စေတနာ ဖြင့် စွန့်လွှတ်ခြင်းမျိုးသာဖြစ် ပါတယ်..။\nနေက္ခမ္မစိတ်ထားရှိသော သူမြတ်များသည် တပ်မက်ဖွယ်ရာ များအားလုံး ကိုလည်း မတပ်မက် ၊ ကြောက်မက်ဖွယ်ရာ များဖြင့် ခြောက်၍ လည်းမကြောက် ၊ တပ်မက်ဖွယ် အားလုံးတို့ကို နေက္ခမ္မပါရမီ ဖြင့် အနစ်နာ ခံ၍ လောကအတွက် စွန့်၏ ။ ထိုအခါ နိက္ခမ္မပါရမီသည် နိက္ခမ္မ သင်္ကပ္ပ မဂ္ဂင် အဖြစ် ထင်ရှားလာပါတယ်..။\nနေက္ခမ္မ သဘောဖြင့် အများ ရဲ့ အကျိုးစီးပွား အတွက် လုပ်တဲ့လုပ်ငန်းတွေ မှာ စိတ်ဝင်စားတာ..မွေ့လျော် ပျော်ပိုက်လာ တယ်..ဓမ္မရတိ ကိုတွေ့ အောင်ရှာ နိုင်တဲ့ သူတွေဟာ မာရ်နတ် ရဲ့ ဒုတိယ တပ်မ ကို လွန်မြောက် အောင်နိုင်ကြတဲ့သူတွေ ပါ..။\nတတိယ တပ်မ ကို တွေ့ ဘို့ ရှိပါသေးတယ်..။ ကျွန်မ တို့ တော်တော် များများ ကျဆုံး ခဲ့ရတဲ့ တပ်မ ပဲဖြစ်ပါတယ်..။\nဒီတပ်မ ရဲ့ အစွမ်း ဟာ မသေးလှပါဘူး.. ။ ကျွန်မ တို့ကိုယ် တိုင်လည်း ဒီတပ်မ ကိုမကျော် လွန်နိုင် သေးပါဘူး..။\nတတိယ တပ်မ ကတော့ ငတ်မွတ်ခြင်း ဆိုတဲ့ *ခုပ္ပိပါသာ* ပဲဖြစ်ပါတယ်..။ အဲဒီအချိ်န် မှာ ကျွန်မ ဟာ ဘုရားရှင် ရဲ့ ဖြစ်စဉ် တွေကို မှန်းဆ ကြည်ညို ရပါတယ်..။\nမွန်မြတ်တဲ့ အဟာရ ဘောဇဉ် ကို သုံးဆောင်ခဲ့တဲ့ သာကီဝင်မင်းသားတစ်ပါး ဟာ တောထဲ တောင် မှာ ကျလာ တဲ့ သစ်သီးလေးကို ပဲ ကောက်ယူစာသုံးခဲ့တာ…နောက်ဆုံးလုံးဝ မစားပဲ ကျင့်ကြံကြိုးကုတ် အား ထုတ် ခဲ့တဲ့ ဒုက္ကရ စရိယ ခြောက်နှစ်တာ ကာလ တွေဟာ ဘုရားဆုပန် ယောင်္ကျား မြတ် တို့ ရဲ့ ခိုင်ကျည် တဲ့ နေက္ခမ္မ သဘော တွေပါပဲ..ရယ် လို့ လေးမြတ်ကော်ရော် မိပါတယ်။\nဆွမ်းခံစား တဲ့အခါ မှာ လည်း ကြမ်းတမ်း တဲ့ အရသာတွေ ရောယှက်နေတဲ့ ဆွမ်း ဟာ နန်းတွင်း မှာနေစဉ် ကာလတွေ နဲ့ နှိုင်းစာရင် ဆီနဲ့ ရေ လို…။\nဒါတွေကို တွေး မိရင် *ရသ တဏှာ* စေစား သမျှ လျှာ အရာသာခံပြီး သွတ်သွင်းရင်း လိုအပ်တာထက် အလေးချိန်ပိုစီးနေတဲ့ ကိုယ့်ကိုကို အလွန် အင်မတန် ရှက် မိ..စက်ဆုပ်မိပါသေးတယ်..။ ဆင်ခြင်ဖွယ်ပါတကား။\nကျွန်မအတွက်...အများ အကျိုးကို ဆောင်ရွက်လို စိတ် နဲ့ ရရှိနိုင်တဲ့ ရာထူး၊ အခွင့်အလန်း တွေကို စွန့်လွှတ်ခဲ့ ရ တဲ့ စိတ်ကလည်းတစ်ခါ ..တစ်ခါ ခနော်နီ ခနော်နဲ့ ဖြစ်ရပြန်ပါသေးတယ်..။\nပညာတွေ ပြည့်စုံမှုကြောင့် ပစ္စည်း ၊ဥစ္စာ ၊ စည်းစိမ် တွေ ပြည့်စုံ လာကြတဲ့ အပြင်* ဝင့်ဝါ လိုမှုရောဂါ * များ ပါဖြစ်ပေါ်တတ်တဲ့ ကျွန်မရဲ့ မိတ်ဆွေအချို့ နဲ့ ထိတွေ့ဆက်ဆံ ရတဲ့အခါမျိုးမှာတော့ ..မခံချင်စိတ် နဲ့ မျက်ရည် များ ပင် ကျချင်ချင် ဖြစ်ရပါသေးတယ်..။\nတကယ်တော့လည်း.. တန်ဘိုးထားတဲ့ အရာ မတူ ရင် လမ်းကြောင်းတွေ ဟာ မတူတတ်ကြပါဘူး..။\nဒါကို သတိ နဲ့ မထိန်းသိမ်းပဲ\nငါ ဆိုတဲ့ မာန တစ်ခွဲသား နဲ့ ယှဉ်ပြိုင် အစွမ်း ပြချင်စိတ် တွေ ပေါ်ပြီး မူလ လမ်းကြောင်း မှ သွေဖယ် ပြေးထွက် ချင်တာ ဟာ တကယ် တော့ မာရ်နတ် ရဲ့ တတိယ စစ်တပ်မှာ မရှု မလှ ကျဆုံး ရတာပါပဲ..။\nအဲဒီအခါ အများအကျိုး ဆိုတဲ့လမ်းကြောင်း ကနေ မိမိအကျိုးစီးပွား ဆိုတဲ့ ဥိးတည် လမ်းကြောင်း ပြောင်းသွားပြီး ၊ အပူဇော်ခံရအောင် လုပ်တာတွေ ၊ နေရာရအောင်လုပ်တာတွေ ၊ ထင်ပေါ် ကျော်ကြားအောင် လုပ်တာတွေ ၊ ကိုယ့်အတွက်ပဲ အကျိုးရှိအောင် လုပ်တာ တွေဟာ တတိယ တပ်မ ရဲ့ စစ်ရှုံး သုံးပန်းတွေ ရဲ့ လုပ်ဆောင်ချက်တွေ ဖြစ်လာရပါတော့တယ်..။\nကိုယ့် အတွက် အင်မတန်ခက်ခဲလှတဲ့ လုပ်ရပ်တွေကို မြတ်မြတ်တဲ့ ပါရမီသဘော နဲ့ ဖြတ်ကျာ် ရဲရင့်ခဲ့တဲ့ .......\nမာရ်နတ် ရဲ့ တတိယတပ်မ ( ခုပ္ပိပါသာ) ကို ကျော် လွှားအောင်မြင်တော်မူခဲ့တဲ့....\nဘုရားရှင် ရဲ့ နေက္ခမ္မ ပါရမီသို့ သည် စာစုဖြင့် ရိုကျိုးလေးမြတ်စွာ ဦးညွှတ် ပူဇော် လိုက်ပါရစေဘုရား။\nဓာတ်ပုံ= ရွှေကျီးမြင်ဘုရား ၊ မန္တလေး\nစာရေးသူ သစ္စာအလင်း at 9:37 AM0မှတ်ချက်ရေးရန်\nစာရေးသူ သစ္စာအလင်း at 7:54 AM0မှတ်ချက်ရေးရန်\nခေါင်းစဉ် ဥဒါန်း တရားတော်များ\nနေက္ခမ္မ ပါရမီသို့ ဦးညွှတ် ပူဇော်ခြင်း( အ-ရတိ)\n( ဆရာကြီးဦးရွှေအောင် ၏ လောကသားတို့ ၏ အနှိုင်းမဲ့ကျေးဇူးရှင်၊ စာ ၁၆၆ မှ အတွေးအခေါ် ၊စာသားတို့ကို ကိုးကားရေးသားပူဇော်ပါသည်။)\nမာရ်နတ် ၏ ဒုတိယ တပ်မ မှာ (အ-ရတိ ) ဖြစ်ပါတယ်။ နေက္ခမ္မ သဘောဖြင့် အများအကျိုးပြု လုပ်ငန်းများ လုပ်ဆောင် ကြတယ် လုပ်ဆောင်ရင်း ဖြင့်ပဲ တခါတခါ တွင် ထို လုပ်ငန်းမှာ မမွေ့လျော်တော့ခြင်း-အ- ရတိသဘော သည်ဖြစ်တတ်လေ့ရှိပါတယ်..။\nလူ -ဆိုတာကတော့ မိမိ ကိုယ်ကျိုးစီးပွား ပါတဲ့ ကိစ္စ တွေ မှာ သာမွေ့လျော် တတ်ကြတာသဘာဝပါ..။ အများအတွက် အကျိုးပြုလုပ်ငန်းတွေ မှာ မွေ့လျော်ခြင်းမရှိတတ်ကြ..သလို စိတ်ဝင်စားခြင်းလည်းမရှိတတ်ကြပါဘူး။\nတကယ်တော့ကိစ္စ တိုင်းလိုလို မှာ စိတ်ဝင်စားဘွယ် ရတိ သည် ရှိမြဲ ဖြစ်ပါတယ်..။\nမိမိ အတွက်သာ အာရုံပြုထားပါက *ကာမရတိ* ကို ပဲတွေ့ရပါမယ်။\nလောက အတွက်ဆို *ဓမ္မရတိ* ကိုတွေ့ ရပါမယ်..။့ \nလူတွေ အများစုကတော ( မိမိ အကျိုးအတွက်ဆောင်ရွက်သော လုပ်ငန်းများ တွင်သာ စိတ်ဝင်စားဘွယ် ရတိ ရှိကောင်း၏ ။ အများ ၏ အကျိုးစီးပွားအတွက် လုပ်သော လုပ်ငန်းများ မှာ စိတ်ဝင်စားဘွယ် -ရတိသည် မရှိကောင်း ) ရယ်လို့ ပဋိသန္ဒေ္စ ဥာဉ် နဲ့ စရိုက် အလိုက် ခံယူထားတတ်ကြ ပါတယ်။\nထို ခံယူချက် အတိုင်းပင် အများ၏ အကျိုးစီးပွားအတွက် လုပ်သော လုပ်ငန်းများ တွင် စိတ်ဝင်စားဘွယ် ရတိ ကို မတွေ့ကြပါ။ အဲဒီအခါ မျိုးမှာ အများ၏ အကျိုးစီးပွားအတွက် လုပ်သော လုပ်ငန်းများ တွင်မမွေ့လျော်ခြင်း(အ-ရတိ) ကို တွေ့ ရပါလေတော့တယ်..။\nထို အ-ရတိကို တွေ့တာ နဲ့ တပြိုင်နက် ထို လုပ်ငန်းတွေကနေ အကြောင်း အမျိုးမျိုး ပြပြီး ရှောင်ခွာ သွားကြပါတယ်။ ဒါ ဟာ မာရ်နတ် ရဲ့ ဒုတိယ တပ်မ မှာ ကျဆုံးခြင်း ပါပဲ..။\nဒါဆိုရင် ( ရတိ) ကို ဘယ်လို ရှာမလဲ … ကျွန်မသိချင်လှပါတယ်..။\nတကယ်တော့ကိစ္စ တိုင်းလိုလို မှာ စိတ်ဝင်စားဘွယ် ရတိ သည် ရှိမြဲ ဖြစ်တာကို သတိထားဆင်ခြင် ရပါမယ်..။\nကိစ္စ တိုင်းမှာ (ရတိ) ရှိ နေတယ် ဆိုတာ ကိုလည်းယုံကြည်ဘို့ လိုအပ်လှပါတယ်..။\nယုံကြည် ရုံ နဲ့မပြီးသေးဘူး ထို (ရတိ) ကို ရှာဖွေလိုသော ဆန္ဒ လည်းရှိရပါအုံးမယ် ။\nရှာလိုသော ဆန္ဒ ရှိ ရုံ နှင့်မပြီးသေး ပဲ တွေ့အောင်ရှာမည် ဆိုတဲ့ ခိုင်မာ တဲ့ ဆုံးဖြတ်ချက် ရှိရပါမယ်။\nခိုင်မာ တဲ့ ဆုံးဖြတ်ချက် ရှိရုံ နဲ့မပြီးသေး ၊ ဇွဲလုံ့လ ၊ဝီရိယ ရှိမှသာ တွေ့ နိုင်တာမျိုးပါ..။\nတကယ်တော့ လည်း ၊ ဇွဲလုံ့လ ၊ဝီရိယ အပြင် ရှာဖွေ တတ်သော အသိဥာဏ် ပညာ လိုအပ်ပြန်ပါသေးတယ်။\nရှာဖွေ တတ်သော အသိဥာဏ် ပညာ ရှိရုံနဲ့ မပြီးသေးပဲ.....................\nလုပ်ငန်းအဆင့်ဆင့် တိုးတက် မှု ဆုတ်ယုတ်မှု ၊ အခြေ အနေများကို အစဉ် သတိပြု ပြီး ရှာဖွေ မှ သာ စိတ်ဝင်စားဘွယ် ( ရတိ) ကိုတွေ့ နိုင်ပါတော့တယ်..။\nကဲ--- မာရ်နတ် ရဲ့ ဒုတိယ တပ်မ မှာ မကျဆုံးရလေအောင် ကြိုးစားပမ်းစား၊ စိတ်အားမွေးကာ ( ဓမ္မရတိ) ကို ရှာဖွေကြပါစို့လား။\nစာရေးသူ သစ္စာအလင်း at 7:10 PM0မှတ်ချက်ရေးရန်\nနေက္ခမ္မ ပါရမီသို့ ဦးညွှတ် ပူဇော်ခြင်း ( ဝတ္ထုကာမ၊ ကိလေသာကာမ)\nကျွန်မ တို့အားလုံး ရဲ့ ကျေးဇူးတော်ရှင် မြတ်စွာ ဘုရားရှင် ဖြည့်ကျင့် ခဲ့တဲ့ ပါရမီ တော် (၁၀)ပါး ထဲက နေက္ခမ္မပါရမီ ကို ဒီနေ့ ဖတ်ရှု ပူဇော် မိပါတယ်..။ *ငါးပါးမာရ်ညွှန့် ၊ ရန်အ၀ှန့် ကို မရွံ့ မထိတ် ၊ ခြင်္သေ့စိတ် ဖြင့် * ဆွဲဆောင်မှု များမှ ရုန်းထွက် အောင်ပွဲ ခံ ခဲ့တာ ဒီပါရမီ ကိုဖြည့်ကျင့်ခဲ့လို့ ပဲဖြစ်ပါတယ်။\nနေက္ခမ္မ ဆိုတာ ပါဠိ ဝေါဟာရ ဖြစ်ပါတယ်။ မြန်မာ ပြန် အနက်အားဖြင့် ဆိုလျှင် * ဆွဲဆောင်မှု များကြားမှ ရုန်းထွက်ခြင်း * လို့ နားလည် ရပါမယ်။ ရုန်းထွက်တယ် ဆိုတာ မိမိ အကျိုးစီးပွားအတွက် ရုန်းထွက်တာ မဟုတ်ပါဘူး ။ လော က လူသားအားလုံး ရဲ့ အကျိုးစီးပွားကို ဆောင်ရွက် နိုင်ရန် ဆွဲဆောင်မှု များအားလုံးမှ ရုန်းထွက်ခဲ့တာ မို့ နေက္ခမ္မ ပါရမီမြောက် တဲ့ ရုန်းထွက်မှု ရယ်လို့ ကြည်ညို မိပါတယ်..။\nရုန်းထွက် ရမဲ့ ဆွဲဆောင်မှုတွေ ကလည်း တပ်မက်စရာ လောကထဲပြည့်နှက်နေတာပါ။ ကျွန်မတို့ လို နုနယ် တဲ့ပါရမီ နဲ့ ချိနဲ့နဲ့ စွမ်းဆောင်ချက်တွေ နဲ့ အများအကျိုးဆောင်ရွက် တာမျိုး ဆိုတော့လည်း မာရ်နတ် ရဲ့ တပ်မ ၁၀ ခု အောက်မှာ အလဲလဲအပြိုပြို ရှုံးနိမ့် ရပါတယ်..။အဲဒီအခါတိုင်းမှာ ကျေးဇူးတော်ရှင် ဘုရားရှင် ရဲ့ ရင်ဆိုင်ပုံနည်းလမ်း တွေကို အတုယူပူဇော် ဦးခိုက်ဖြစ်ပါတော့တယ်..။\nဝတ္ထု ကာမ နှင့်ကိလေသာ ကာမ တွေကတော့ မာရ်နတ် ရဲ့ ပထမ တပ်မ ဖြစ် ပါ တယ်။ *ဝတ္ထုကာမ* ဆိုတာကတော့ တပ်မက်စရာကောင်းလှတဲ့\nစည်းစိမ် ၊ဥစ္စာ ၊\nအများတကာ က ဝိုင်းဝန်းလေးစားခြင်း ခံရမှုများ ၊\nထင်ပေါ်ကျော်စော မှု များ တို့ပဲ ဖြစ်ပါတယ်..။\n*ကိလေသာကာမ*ဆိုတာကတော့ တပ်မက်စရာတွေအပေါ် တပ်မက်တဲ့ စိတ်ပဲဖြစ်ပါတယ်။\nတကယ်တော့လည်း ဝတ္ထု ကာမ တွင်ပါတဲ့ လာဘ် သပ်ပကာ များ ၊ ဘွဲ့ ထူး ဂုဏ်ထူးများ ၊ရာထူးဂုဏ်သိမ် တွေက သာမန် သူတော်စင်ကိုပင် ဟန်ချက်ပျက်အောင် ဆွဲဆောင်နိုင်စွမ်းရှိတတ်ကြပါတယ်..။\nထိုသို့ ရုန်းထွက်ရာ မှာ ပစ္စည်းဥစ္စာ များစွန့်ခြင်း မှလည်း ရုန်းထွက်နိုင်ပါ၏ ။ ခြေလက် အင်္ဂါ များကို စွန့်ခြင်းဖြင့်လည်းရုန်းထွက် နိုင်၏။ အသက်ကိုပင် စွန့်ခြင်းအားဖြင့် ရုန်းထွက်မှ ဖြစ်မည် ဆိုလည်း အသက်ကို စွန့် ပြီးရုန်းထွက် နိုင်သည်သည်သာဖြစ်ပါတယ် ။ ဘုရားရှင် တို့ ရဲ့ စွန့်လွှတ်မှု မျုိး ကတော့ပြတ်သားရဲရင့် တာချည်းပါပဲ။\nနေက္ခမ္မ ပါရမီ အနေဖြင့် လောဘဖြစ်လာသည့်အခါ လောဘ အလို သို့ မလိုက်ဖြစ်အှောင် လောဘ ရဲ့ ဆွဲဆောင်ချက် မှရုန်းထွက်ရပါတယ်။\nဒေါသ ရဲ့ အလို သို့ မလိုက်ဖြစ်အောင် ဒေါသ ရဲ့ ဆွဲဆောင်ချက် မှရုန်းထွက်ရပါတယ်။\nမောဟ ရဲ့ အလို သို့ မလိုက်ဖြစ်အောင် မောဟ ရဲ့ ဆွဲဆောင်ချက် မှရုန်းထွက်ရပါတယ်။\nမာယာ၊ သာဋ္ဌေယျ ၊ ဣသာ ၊ မစ္ဆရိယ စတဲ့ကိလေသာ များဖြစ်လာ တဲ့အခါ မှာလည်း သူတို့ ရဲ့ အလို ကို မလိုက်ဖြစ်အောင်ရုန်းထွက်ရတာပါပဲ။ အဲလို ရုန်းထွက်နိုင်ဘိ့ဆိုတာ လွယ်လှတာတော့မဟုတ်ပါဘူး ။ မလွယ်ပေမဲ့ နေက္ခမ္မ ပါရမီ သဘောနဲ့ ကျေးဇူးတော်ရှင် ဘုရားရှင် သည် လေးသင်္ချေ ကမ္ဘာ တစ်သိန်းတိုင်တိုင် လေ့ကျင်ခဲ့ပါတယ်..။ ဖြည့်ကျင့်ခဲ့ပါတယ်..။ ကြိုးစားခဲ့ပါတယ်..။ နောက်ဆုံး အောင်နိုင်ခဲ့ပါတယ်..။\nတကယ်တော့လည်း ပါရမီ (၁၀) ပါးလုံး မှာ ရုန်းထွက်တယ် ၊ စွန့်လွှတ်တယ် ဆိုတဲ့ နေက္ခမ္မ သဘောပါမှ သာ ပါရမီ ထိုက်တဲ့ ကျင့်စဉ် ဖြစ်ရပါတယ်..။\nကျွန်မတို့ မှာ လည်းအရိယာ မဖြစ်သေးသမျှ မှာ ဓမ္မတာ အရ ကိလေသာ တွေကို တွေ့ ကြုံနေရစမြဲပါ။ အဲဒီအခါ ထို ကိလေသာ တို့ရဲ့ ဆွဲဆောင်မှု အလို ကို လိုက်ပါခြင်းမရှိပဲ ရုန်းထွက် နိုင်တယ် ဆိုရင်တော့ နေက္ခမ္မ သဘော ဆိုတဲ့ လမ်းကြောင်း ကို လျှောက်လှမ်းမိ ရမှာပါ..။\nကျေးဇူးတော်ရှင် ဘုရားရှင် မည်သို့ ဖြည့်ကျင့်ခဲ့ပါသနည်း ၊ အဓိက လမ်းညွှန်ချက်ကို ကျွန်မ ပူဇော် ဥိးခိုက်လိုလှပါတယ်..။\nကျေးဇူးတော်ရှင် ဘုရားရှင်က အများအကျိုးကို ဆောင်ရွက် တဲ့အခါ မှာ.....\n((( မည်သည့်လုပ်ငန်း ကိုဆောင်ရွက် သည်ဖြစ်စေ ၊ ထိုလုပ်ငန်းမှ ရရှိသော အကျိုးကို မမျှော်ကိုး ပဲ မိမိတာဝန် အရ ၊မိမိ လုပ်ငန်းကို ၊ လောက အတွက် လုပ်ခြင်းဟူ၍ လုပ်ငန်း ၌ သာ ၊ လေးလေးစားစား လုပ်ကိုင်ဆောင်ရွက်ခြင်း ဖြစ်ပါသည်။ ))) ဆိုတဲ့ ပဓာန ကျတဲ့ ခံယူချက် နဲ့ ရုန်းထွက် ခဲ့ပါတယ် ၊ ကြိုးစားခဲ့ပါတယ်..။\nထို အခါ မှာ မိမိ အကျိုးကို ပဓာန မထားတဲ့အတွက် တပ်မက်ခြင်းလောဘသည်လည်းမဖြစ်လာ။\nတွေ ဝေခြင်း မောဟလည်း ဖြစ်မလာ ။\nတခြားသောကိလေသာ များသည် လည်းဖြစ်မလာတော့ ပါဘူး။\nထို ကိလေသာများ မှာ ခေါင်းဆောင်ကတော့ လောဘ ပါပဲ ။ သူခေါင်းဆောင်ရင် သူ့နောက်က ကျန်တဲ့ကိလေသာ တွေ လိုက်ကြတော့တာပါ..။\nသူတို့ နဲ့ ထာဝစဉ် နပမ်း လုံး အရှုံပေး နေကျ ကျွန်မ တို့ကတော့ ဘုရားရှင် ရဲ့ ရုန်းထွက်မှု* နိက္ခမ္မပါရမီ* ကို ကြည်ညို ဦးခိုက် မဆုံး နိုင်ပါ..။ လေးစားမြတ်နိုးမှု သည် လည်း အတိုင်းအဆ မရှိ ။ ခံစားနားလည် ခြင်းဖြင့်လည်း ကြိုးစားလို စိတ်တွေ ဖြစ်ရပါတယ်..။\nမာရ်နတ်၏ ပထမ တပ်မပါတကား ။\nဒုတိယ တပ်မ *အ-ရတိ*ကို ဆက်ပါအုံးမည်။\nစာရေးသူ သစ္စာအလင်း at 7:07 PM0မှတ်ချက်ရေးရန်\nဆင်းရဲနုံချာသူတို့ အားစောင့်ရှောက်တော်မူတတ်သော ကရုဏာ နှလုံးသား ( အရှင်မဟာ ကဿပမထေရ်)\nပြီးခဲ့တဲ့ တနင်္ဂနွေနေ့ က ရန်ကုန်တိုင်း၊ လှည်းကူးမြို့နယ်၊ မရမ်းချောင်းကျေးရွာ မှာ အနာကြီးရောဂါ ဝေဒနာသည်များကို ပြုစု စောင့်ရှောက်ထားတဲ့ မေတ္တာပရဟိတ ဂေဟာ မှာ ကျေးဇူးတော်ရှင် ပိုင်းလော့ဆရာတော်ဘုရားကြီး က တရားချီးမြှင့်ပေးခဲ့ပါတယ်…။\nတရားပွဲပြီး လို့ ဆရာတော်ဘုရားပြန်မကြွခင်ကလေး မှာ မပီသ တဲ့အသံလေး နဲ့လျှောက်ထားသံတစ်ခုကို ကျွန်မတို့ကြားလိုက်ရပါတယ်.။ (တပည့်တော်တို့ က လူတွေ တောထဲ ရောနှောသွားလို့မဖြစ်တာမုိ့… တရားပွဲကို တစ်နှစ်တစ်ခါ ချီးမြှင့်တော်မူပါဘုရား) တဲ့..။\nတုန်ယင်လှိုက်လှဲ တဲ့ အသံ ဟာ ဆရာတော်ဘုရားရဲ့ ကရုဏာ နှလုံးသားကို ရိုက်ခတ် မှာအမှန်ပါ..။ကျေးဇူး နဲ့ သံသရာ အဓိပ္မါယ်တွေ လေးနက်အောင်ဖွင့်ဆို တတ် တဲ့ ဆရာတော်ဘုရားကတော့ မတော်ဘူးတဲ့အမိ ၊မတော်ဘူးတဲ့အဖ စကားဖြင့် မိဟောင်း၊ ဖဟောင်းလို သတ်မှတ် မှာပါ...။ရင်ထဲ မှာ ကရုဏာဖြင့် ဆို့နင့်နေခဲ့ကြောင်း ဆရာတော်ဘုရားကအပြန်လမ်းမှာ မိန့်တော်မူခဲ့ပါတယ။\nဒီနှလုံးသွင်းမှုကြောင့်ထင်ပါရဲ့ ..ကျွန်မ အလယ် လမ်းတစ်လျှောက် ကို ကင်မရာချိန်လိုက်စဉ် မှာ ဆရာတော်ဘုရား ကခေါင်းလေးငုံ့ ခါးလေးရို့ ကာ လျှောက်လှမ်းတော်မူ တာတွေပါလိုက်ရပါတယ်..။\nဒီမြင်ကွင်းလေးကို မြင်လိုက်ရ တဲ့အချိန် မှာ ကျွန်မ ဟာ အားနည်းရှာသူ ကျောမွဲ လူတန်းစား ကို ထာဝစဉ်ကူညီစောင့်ရှောက်လေ့ရှိတဲ့ မထေရ်မြတ်တစ် ပါးကို သတိရမိပါတယ်..။\nကံမွဲ ၊ဥာဏ် နုံနဲ့ကြသူများကို စောင့်ရှောက် တဲ့ မထေရ်မြတ်ကတော့ ဘုရားရှင်ရဲ့ သာဝက ထဲ မှ ရှင်မဟာကဿပ မထေရ်မြတ်ပဲဖြစ်ပါတယ်..။\nကိုယ်တော်တိုင် က ရတတ်သမျှ ၊ ဆွမ်း၊သင်္ကန်း၊ကျောင်း၊ဆေး ပစ္စည်းလေးပါး၊ နဲ့ရောင့်ရဲတော်မူ ပြီး ကံနိမ့်သူဆင်းရဲသား များကို ချီးမြှင့်မြှောက်စားလိုတဲ့စေတနာ နဲ့ ကရုဏာကြောင့် ဆင်းရဲသားရပ်ကွက်ထဲမှာ ပဲ ဆွမ်းခံလှည့်လည်တော်မူပါတယ်။\nအရှင်မဟာ ကဿပ မထေရ်မြတ်ဟာ အမျိုးမြတ်သူ၊ ပညာတတ်သူ၊ ဥစ္စာပေါသူ၊ ရုပ်ချောသူ ဧတဒဂ် ဘွဲ့ ရ တတိယ မဟာသာဝက ရဟန္တာ အရှင်မြတ်ကြီး တစ်ပါးဖြစ်ပါတယ်..။\nရဟန်းဘဝ မရောက်ခင် မှာ လည်းပိပ္မလိလုလင် နာမည် နဲ့ ဘဒ္ဒကပ္မိလာနီ တို့ ရဲ့ ပန်းကုံးခြား ပြီးအိပ်ယာဝင်ကြတဲ့ဇာတ်လမ်း ကို တော့လူသိများကြမှာပါ..။ကာမဂုဏ်အာရုံတွေကို မခင်တွယ်၊ မိဘ အလိုကျ လက်ထပ်ခဲ့ရလို့ အကြင်လင်မယား ဘဝရောက်ခဲ့ရပေမဲ့ နှစ်ဦးသားကြားမှာ ပန်းတွေ ခြား ကာ လုံးဝ မညှိုးနွမ်းစေတဲ့ အရှင်မြတ်ပါ.။\nရံဖန်ရံခါ နိရောဓသမာပတ် ဝင်စားတော်မူပြီး သမာပတ် မှ ထတော်မူ တဲ့အခါ ဆင်းရဲသားတို့ ရဲ့ ဆွမ်းအလှူ ကုသိုလ် ကြောင့် တိုးတက်မြင့်မားသွားစေရန် ဆွမ်းခံပြီး စောင့်ရှောက်တော် မူပါတယ်..။\nဆွမ်းခံကြွ တဲ့အခါ မှာလည်း ( ဒီကနေ့ မှာ ဆင်းရဲသားတစ်ဦးဦး ဟာ စစ်သူကြီးရာထူးကိုသော်လည်းကောင်း၊ သူဋ္ဌေးကြီးရာထူးကိုသော်လည်းကောင်း ရပါစေ )ဆို တဲ့နှလုံးသွင်းနဲ့ ရပ်ကွက် ထဲက အဆင်းရဲဆုံးမိသားစု ထံ ဆွမ်းခံခြင်းဖြင့်ချီးမြှောက် တော်မူပါတယ်..။\nအရှင်မြတ် ရဲ့ချီးမြှောက်မှုကြောင့် ရာထူးရာခံတွေ ရကုန် ကြသလို နတ်ပြည်မှာ နတ်သမီးနတ်သားတွေ ဖြစ်ကုန်ကြ တာလည်းအမျာကြီး ရှိပါတယ်..။\nဒီလို သတင်းကျော်ကြားလေတော့ တာဝတိံသာ မှာနတ်သမီး ၅၀၀ ကဆွမ်းအုပ်တွေ ကိုယ်စီ နဲ့ လောင်းလှူမယ် ကြံစည်ကာ လမ်းမ တွေ ထက်မှာ စောင့်ဆိုင်းကြပါတယ်..။ အရှင်မြတ်သည် နတ်သမီးမှန်းသိတာ နဲ့ လုံးဝ လက်မခံ ပဲ နေပါတယ်..။\n(ဆင်းရဲသားဝေစု၊လုမယူကြနဲ့ ။) လို့ပြစ်တင်မောင်းမဲ နှင်ထုတ် တော်မူပါတယ်။\nဒီသတင်းကို သိတဲ့ သိကြာမင်းနဲ့ သုဇာတာ ကတော့ ဆင်းရဲသားအဘိုးအို အဖွားအိုလိုအယောင်ဆောင်ကာ လှူဒါန်းလိုက်ပါတယ်..။ သပိတ်ထဲက ဆွမ်းက အမွှေးနံ့ ရတော့မှ မထေရ်မြတ်က သိကြားမင်းမှန်းသိတော့ နောင်ဒီလို မသမာ မှုမျိုးကို မကျူးလွန်ဘို့ သတိပေးစကားဆိုတော်မူဘူးပါတယ်..။ ဆွမ်းကလက်ခံပြီးပြီ မို့ သိကြားမင်းကတော့ အလှူ အထမြောက်တာ လက်ခမောင်းခတ် ဝမ်းမြောက်ရှာပါတယ်..။\nတနေ့မှာတော့ ဆွမ်းဒကာ က ဆင်းရဲ တာတို့ထက်သာလွန်ပြီး ဆင်းရဲရှာသူ နူနာသည်တစ်ဦးပါ..။သူက အများနည်းတူ ဆွမ်းလောင်းချင်ရှာ ပါတယ်..။မရမ်းချောင်း က ဝေဒနာသည်တွေလိုပေါ့နော်..။ ပြတ်ကျလုနီးပါး သွေးပြည်တွေ ယိုစီးနေတဲ့လက် နဲ့ တစ်လုပ်စာ ဆွမ်းကိုလောင်းလှူတာမို့ ဆွမ်းနဲ့အတူ လက်ချောင်းပြတ်ကလေးဟာ သပိတ်ထဲ ပါသွားခဲ့ပါတယ်..။ လက်ချောင်းပြတ်ကလေးကို အသာဖယ်ပြီး ဆွမ်းကို ရွံရှာ စက်ဆုပ်ခြင်း လုံဝ မရှိပဲ ဘုဉ်းပေးတော်မူပါတယ်..။\nကံမကောင်း ၊ အကြောင်းမလှရှာသူ ၊ မျက်နှာ ငယ်ကြတဲ့ ဆင်းရဲသား လူမွဲ တွေကို တကူးတက ရွေးချယ်ပြီး သနားကရုဏာတော် နဲ့ ချီးမြှောက်တတ်တဲ့အလေ့အကျင့် ဟာ လွန်စွာ မှ ချစ်ခင် ကြည် ညို ဖွယ်ကောင်းသလို ၊ အတုယူဖွယ်လည်းဖြစ်ပါတယ်..။\n(((ပုဂ္ဂိုလ် တစ်ဦးတစ်ယောက် ဟာ ၊သိက္ခာ ရှိပြီး ၊တကယ်လေးစားလောက်တဲ့ ၊သူတော်ကောင်းနှလုံးသားရှိသူ ဟုတ်မဟုတ် ၊ အကဲဖြတ်ချင်ရင် ၊ အဲဒီ ပုဂ္ဂိုလ်ဟာ သူ့လောက် ကံမကောင်းတဲ့ သူတွေအပေါ်မှာ ဘယ်လိုပုံစံ နဲ့ ဆက်ဆံသလဲ ဆိုတဲ့အချက် နဲ့ အကဲခတ် ဆုံးဖြတ်နိုင်ပါတယ်)))) လို့ ပညာရှင် တစ်ယောက် က ဆိုမိန့်ခဲ့ပါတယ်..။\nရွေးချယ် ခွင့်တွေများပြားခဲ့သော်လည်းတမင်တကာ ၊တကူးတက မေတ္တာကြီးမား၊ ကရုဏာ ထားတော် မူတဲ့ ဓုတင်အရာဧတဒဂ်ရ ၊တတိယ မဟာသာဝက ရှင်မဟာ ကဿပ မထေရ်မြတ်ကြီးကို ရိုကျိုးစွာ ဦးညွှတ်ကန်တော့ အပ်ပါတယ်..။\nဆင်းရဲချမ်းသာ၊ အနီးအဝေး၊ အယုတ်အလတ် အမြတ်မရွေး ချီးမြှင့်ကြွရောက်ပေးတဲ့ ကျေးဇူးတော်ရှင် ပိုင်းလော့ဆရာတော်ဘုရားကြီး ကိုလည်းဆရာတော်ဘုရားရဲ့ ကျေးဇူးဂုဏ်ကို ရည်မှန်း တန်ဘိုးထား လို့ ရိုသေစွာ ကန်တော့အပ်ပါတယ်…။\nဆင်းရဲသား တို့ကိုးကွယ် ရာသူတော်ကောင်းများ ပေါများကြပါစေရန် ဆုတောင်းလျက်..။\nတရားအလှူ၊ အစားအလှူတို့ဖြင့် ဆင်းရဲနုံချာသူတို့အား စောင့်ရှောက်လှူဒါန်းကြတဲ့ ရွှေရန်ကုန် ပရဟိတအသင်း ကို လည်းအထူးဂုဏ်ပြုအပ်ပါတယ်..။(( ရွှေရန်ကုန် မှ ဆရာတော်ဘုရားအား ရိုသေစွာ....ကပ်လှူပူဇော်ကြပါတယ်..။ မရမ်းချောင်းရွာ...မေတ္တာပရဟိတဂေဟာ။၂၃.၃.၂၀၁၄- ဓာတ်ပုံ)\n==ဆရာတော်ဝင်နွယ် ၏ သူတော်ကာင်းတို့နှလုံးသား ကို ကိုးကားရေးသားအပ်ပါတယ်..။==\nစာရေးသူ သစ္စာအလင်း at 6:35 PM0မှတ်ချက်ရေးရန်\nအရှင် နန္ဒ မဉ္စူသာဘိဝံသ ၏ အမြဲ မပြတ် ဆင်ခြင် သုံးသပ်အပ်သော သံဝေဂလင်္ကာ\nအဘိဓဇ မဟာရဋ္ဌ ဂုရု ၊ အရှင် နန္ဒ မဉ္စူသာဘိဝံသ ၏\nအမြဲ မပြတ် ဆင်ခြင် သုံးသပ်အပ်သော သံဝေဂလင်္ကာ\n၁။ သန္ဒေ္စဇာတိ စွဲလာ ဘိက ၊ ဗျာဓိလက်နက် ၊ သူ့ဒဏ်ချက်ကို ၊ တစ်ရက်ရက် တွင် တွေ့ မြဲပင်တည်း ။\nငြိုငြင်ပင်ပန်း၊ လွန်ညှိုးနွမ်းလျက် ၊ မကျန်းမမာ ၊ငါခန္ဒ္စာသည် ၊ ဦးစွာ ဇာတိရှိသောကြောင့်..။\n၂။ မြေ၊ ရေ၊ လေ၊ မီး သူဦးစီးလျက် ၊ဓာတ်ကြီး လေးခု၊ ညီညွတ်မှုကြောင့် ၊ ပြုလုပ်သွားလာ ဤခန္စ္ဒာကား၊ လေးဖြာ ဓာတ်ချက်၊ တစ်ခု ပျက်က ၊ ခြေလက်မသယ် ၊စက်ခန်းလယ် ၌ ၊ ညှိုးငယ် လှိုက်ဖို၊ လွန် ငြင်ငြိုသည် ၊ ငါ့အလို မလိုက်ပါတကား။\n၃။ ဓာတ်ကြီးလေးတန်၊ အမာခံ၍ ၊ အရံရုပ်သေး နှစ်ဆယ့်လေးတို့ ၊ ရောထွေးပေါင်းချုပ် ၊ ဤကိုယ်ရုပ်ကား ၊ သမုဋ္ဌာန ၊သဘာဝဖြင့် ၊ စိတ်ကပြုစု၊ဥတုစီမံ ၊ ကံအမိန့်ပေး၊အစေးအဟာရ၊ ပြုသမျှကို လုံးဝလိုက်ကာ၊ ခံရရှာ၍ ၊ ရောဂါထိုထို ၊ဝင်လာခိုသည်၊ ငါ့ကိုယ် မဟုတ်ပါတကား။\n၄။ ငါ့ကိုယ်၊င့ါဟာ၊ ငါ့ဥစ္စာ ဟု သက္ကာယငြိ၊ စွဲထင်မိလည်း ၊ ဗျာဓိဆိုက်လာ ၊ ခုအခါ၌ ၊ မနာစေသား၊ မဖျားစေလို၊ မငြိုငြင်ရေး၊ အမိန့်ပေးလည်း ၊ အလေးဂရု၊ ဘိတ်မပြုခဲ့။ သူ့ဘာသာပင် ၊သူ့စိတ်ထင်တိုင်း၊ ဖျားချင်ဖျားကာ၊နာချင်နာလျက် ၊ ရောဂါအမျိုးမျိုး ၊ထင်တိုင်းတိုးသည် ။ အစိုးမရပါတကား။\n၅။တပည့်တပန်း၊ ရဟန်း သာမဏေ၊ ချစ်မိတ်ဆွေလည်း၊ မထေရ်ဘုန်းရှင်၊ ရောဂါဝင်က၊ ချစ်ခင်သည့်လျောက် ၊ ဘယ်နှစ်ယောက်မျှ ၊ ဝင်ရောက်ကူကာ၊ မခံသာရှင့်၊ ခန္ဒ္စာကိုယ်များ၊သီးအခြားမို့ ၊ ကိုယ်ဖျားကိုယ်ခံ ၊သူဆက်ဆံဘူ့၊ ရုပ်နာမ်နှစ်ခိုင်၊သူလက်ကိုင်သည်၊ ကိုယ်ပိုင်ဒုက္ခပါတကား။\n၆။ အားအင်ပြည့်ကြောင်း၊လူတိုင်းတောင်းသည့် ၊ စားကောင်းသောက်ဖွယ် အသွယ် သွယ်ကား ၊ မတွယ် ရောဂါ၊ မာစဉ်ခါက ၊ ခန္စ္ဒာမိတ်ဖက် ၊အသက်သခင် ၊ အားအင်ပြည့်ဖြိုး၊သွေးသားတိုး၍ ၊ အားကိုးစရာ၊ ဖြစ်ခဲ့ပါလည်း ၊ ရောဂါပြောထူ၊ ခုတစ်မူကား၊ ရန်သူစစ်စစ် ၊ဖြစ်ကြီးဖြစ်၍ ၊ ရေနစ်သည့်သူ၊ ဝါးနှိပ်ကူ သို့၊ကိုယ့်လူမဟုတ်ပါတကား။\nစာရေးသူ သစ္စာအလင်း at 6:30 PM0မှတ်ချက်ရေးရန်\nဘဝသောတံ (သို့) ရတနတ္တယ ဂုဏ ဝဏ္ဏနာ သစ္စ ဂါထာ\nမနေ့က ညနေ ၅နာရီ မှ စင်္ကပူ ကပြန်ကြွလာတဲ့ ပိုင်းလော့ဆရာတော်ဘုရား ဟာ ည ၇နာရီမှာ တရားပွဲ ကြွဘို့ပြင်ဆင်နေခဲ့ပါတယ်..။\nကျွန်မ တို့ လှူဒါန်းတဲ့ ပဒေသာပင်ကိုရေစက်ချအပြီးမှာတော့ တရားပွဲ ကိုမနားပဲ ထွက်ခွာပါတယ်..။\nသူတော်ကောင်းတွေ ဟာ အများအတွက် အလုပ်လုပ်ကြတာ အတုယူမိပါတယ်..။\nကျွန်မ မလဲ အင်းလေး နဲ့ မဲခေါင် အင်စတီကျူ ခရီးစဉ်တွေရှိနေတာနဲပ အထုပ်ပြင်ရပါတယ်..။\nခရီးစဉ် တွေသွားဘို့ ထုပ်ပိုး ပြင်ဆင် ရလေတိုင်း ငယ်ငယ် ကရွတ်ဆို ခဲ့ဘူးတဲ့ ဘဝသော တံ အစချီတဲ့ ဂါထာ လေးကို ရွတ်ဆို ပူဇော်ဘို့ ကျွန်မ သတိရမြဲပါ..။\nကျေးဇူးတော်ရှင် မြတ်စွာဘုရားရှင်ဟောကြားတော်မူခဲ့ တဲ့တရားတော် တွေ ထဲ မှာ ဂါထာ တွေဟာ ကဗျာတွေပါပဲ..။ စကားပြေ ကိုတော့စုန္နိယ လို့ ခေါ်ကြောင်း မှတ်သားဘူးပါတယ်..။ ခရီးသွားဓမ္မကဗျာလေးပေါ့နော်..။\n*ရတနတ္တယ ဂုဏ ဝဏ္ဏနာ သစ္စ ဂါထာ* လို့ခေါ်ပါတယ်..။\nကျေးဇူးတော်ရှင် ဂေါတမ ဘုရားရှင်လက်ထက် မှာ မဟာကပ္ပိန မင်းကြီး အမတ် (၁၀၀၀) နှင့် တကွ မြင်းကိုယ် စီ စီးပြီး ဘုရားရှင် ထံအဖူးမျှော်ကြွရောက်စဉ် မှာ အသွားလမ်းခရီးအကြားဝယ် မြစ်သုံးတန်ခြားနေပါသောကြောင့် ရွတ်ဆို ခဲ့တဲ့ ဂါထာ ပဲဖြစ်ပါတယ်..။\nကျေးဇူးတော်ရှင် မင်းကွန်းဆရာတော်ဘုရားကြီး ( အဘိဓဇ မဟာ ရဋ္ဌ ဂုရု ဘွဲ့ တံဆိပ်တော်ရ ဓမ္မဘဏ္ဍာ ဂါရိက အရှင် ဝိစိတ္တသာရာဘိဝံ ) ခရီး မသွားခင် (၃၂ )ခေါက်ပူဇော်လေ့ရှိပါသတဲ့..။\nတစ်ခါက ဂေါ် ရခါးဒကာ တစ်ယောက် က တရားပွဲ တစ်ခု မှာ မင်းကွန်းဆရာတော် ထံပါး ချဉ်းကပ်ပြီး..* ဆရာတော်ဘုရား။ သာသနာပြု ခရီးစဉ် တွေ ကြွချီ နေတာ အမြဲ အောင်မြင် နေတာ..ဆရာတော် ကျင့်သုံး လေ့ရှိတဲ့ ကျင့်စဉ် အလေ့အထကောင်းတော့ရှိမှာပဲ ။ တပည့်တော် သိပါရစေဘုရားလို့ * လျှောက်တင်ပါသတဲ့။\nအဲဒီအခါ ဆရာတော်ဘုရားကြီးက ပြုံးပြီး…သိချင်ရင် လာ တောင်းလှည့် လို့ မိန့်ခဲ့ဘူးပါတယ်..။\nဒီဂါထာတော်မြတ်ကို ဆရာတော်ဘုရား ကိုယ်တိုင်ရေးသားပြုစုတော်မူတဲ့ မဟာကပ္ပိန မင်းကြီး အကြောင်းရေးသားထားတဲ့ စာအုပ်မှာလည်းဖေါ်ပြထားပါတယ်..။\n*ရတနတ္တယ ဂုဏ ဝဏ္ဏနာ သစ္စ ဂါထာ*\n၁။ ဘဝသောတံ ဟဝေ ဗုဒ္ဓေါ တိဏ္ဏော လောကန္တဂူ ဝိဒူ၊\nဧတေန သစ္စဝဇ္ဇေ န ၊ ဂမနံ မေသမိဇ္ဈတု။\n၂။ ယဒိသန္တိ ဂမော မဂေါ ၊မောက္ခော စ အစ္စန္တိကံ သုခံ ၊\nဧတေန သစ္စ ဝဇ္ဇေ န ၊ ဂမနံ မေသမိဇ္ဈတု။\n၃။သံဃော ဝေ တိဏ္ဏ ကန္တာရော ၊ ပုညက္ခေတ္တော အနုတ္တရော၊\nဧတေန သစ္စ ဝဇ္ဇေ န ၊ ဂမနံ မေ သမိဇ္ဈတု။****\n၁။ ဗုဒ္ဓေါ --- သဗ္မညု ဗုဒ္ဓ အမည် ရသည့် လောက ထွတ်ထား မြတ်ဘုရား သည်၊ ဟဝေ = စင်စစ် ဧကန်အမှန်ပင်၊ ဘဝသောတံ = ဘဝ သုံးသွယ် ရေပြင်ကျယ်ကို ။\nတိဏ္ဏော = နိဗ္မာန် ထုတ်ချောက် ၊ မှ ကမ်းရောက်အောင် ကူးမြောက်တော်မူလေပြီ။\n(ဝါ) ကူးမြောက် တော်မူပြီး ဖြစ်ရကား လောကန္တဂူ = လောကဓံ အဆုံးသို့ နှလုံးကြည်ဖြူ ဆိုက်ရောက်တော်မူလေပြီ။\nဝိဒူ= ခပ်သိမ်းသော တရား တို့ကို ပိုင်းခြားထင်ထင် သိမြင်တော်မူလေပြီ။\nဧတေန သစ္စ ဝဇ္ဇေ န = ဝစီမင်္ဂလာ သစ္စာစကားကြောင့် ၊ မေ အကျွန်ပ်၏ ၊ ဂမနံ = ခရီးသွားခြင်းကိစ္စခပင်းသည် ၊ သမိဇ္ဈတု - သိဒ္ဒ္စိ ဝှန်ထောက် တံခွန်ဆောက်၍ ပြီးမြောက်ကုံလုံပြည့်စုံပါစေသတည်း ။\n(ဝါ) အန္တရာယ် မမှောက် ၊ ရန်မနှောက်ပဲ ထမြောက် ကုံလုံ ပြည့်စုံပါစေသတည်း။\n၂။ မဂ္ဂေါ = လောကုတ္တရာ အရိယာ မဂ်လေးပါးသည် ၊ယဒိဇာတု = စင်စစ် ဧကန် အမှန်ပင် ၊ သန္တိ ဂမော = နိဗ္မာန် ထုတ်ချောက် ရောက် စေနိုင်၏။ မောက္ခောစ = အရိယာမဂ် ဖြင့် ရောက်အပ် နိဗ္မာန် တရားမြတ် သည် လည်း၊ အစ္စန္တိကံ သုခံ = ချမ်းသာစစ်စစ် ဧကန်ဖြစ်၏ ။\n၃။ သံဃော = ပရမတ္ထ အရိယာ သံဃာတော်မြတ် သည် ၊ဝေ= စင်စစ် ဧကန် အမှန်ပင် ၊ တိဏ္ဏ ကန္တာရော = သံသရာ ခရီးခဲ ကို အံ့ အဲ စလောက် ၊ ဘက်ကမ်းရောက်အောင် ၊ ကူးမြောက်ပြီး ဖြစ်တော်မူ ပေ၏။ အနုတ္တရော - အတု မရှိလွန်မြောက်ဘိသော ၊ ပုညက္ခေတ္တော = ကောင်းမှုမျိုးကို စိုက်ပျိုးကြဲချရာ လယ် ယာမြေစစ် ပုညခေတ်လည်း ဖြစ်ပါပေ၏ ။\nဧတေန သစ္စ ဝဇ္ဇေ န = ဝစီမင်္ဂလာ သစ္စာစကားကြောင့် ၊ မေ အကျွန်ပ်၏ ၊ ဂမနံ = ခရီးသွားခြင်းကိစ္စခပင်းသည် ၊ သမိဇ္ဈတု = သိဒ္ဒ္စိ ဝှန်ထောက် တံခွန်ဆောက်၍ ပြီးမြောက်ကုံလုံပြည့်စုံပါစေသတည်း ။\nငယ်ငယ် ကတည်းကပူဇော်နေခဲ့တာ မြတ်မင်္ဂလာ စာစောင်မှာ ဖတ်ရကတည်းကပါ။ တစ်ခါ က ကုလသမဂ္ဂ လုပ်အားပေးတစ်ယောက် ရဲ့အတွေ့အကြုံကစိတ်ဝင်စားစရာရေးသားထားတာဖြစ်ပါတယ်။ ဆောင်းပါးခေါင်းစဉ် လေးက *ပြည်ပရောက် ဘဝသောတံ* လို့ ရေးထားတာပါ။။သူ က ဘူတန် နိုင်ငံသင်ဖူးမြို့ ကနေခရီးထွက် ရတိုင်းမြေပြို ကျတတ်တဲ့ တောင်ဆင်းတောင်တက်လမ်း တွေ ဖြတ်ရတာမို့ သူကဒီဂါထာလေးကိုပူဇော်ပြီး မှ ခရီးထွက်ဖြစ်တာရေးထားတာမို့ ကျွန်မဒီဂါထာလေးကိုစိတ်ဝင်စားမိပါတယ်။အန္တရာယ် များလှပေမဲ့ ကပ်၍ တစ်ဖုံ၊ ရှောင်လို့ တစ်လွဲ… လွတ်ကင်းခဲ့ရတာများပါတယ်တဲ့..။ နောက်တော့ လည်းသူ့ကိုနောက် ကန်ထရိုက်သက်တမ်းမှာအလုပ်ပြန်မရအောင် မကြောင်းကြံစည် ခံရတဲ့ကြား က နေသူကအလုပ်ပြန်ရခဲ့တာ ဒီဂါထာလေးပူဇော်လို့ ဆိုတာယုံကြည်ပါကြောင်း ရေးသားထားပါတယ်..။\nနောက်တော့လည်း တိုက် ဆိုင်တယ် ပဲပြောရမလား…။ကျွန်မ ရန်ကုန် ပရိယတ္တိသာသနာ့ တက္ကသိုလ် စာအုပ်အရောင်းဆိုင် မှာဒီအကြောင်းလေးဆောင်းပါးလေးနဲ့ အတူစာအုပ်ကလေးအဖြစ်ထုတ်ဝေထားတာဝမ်းသာအားရတွေ့ ရပါတယ်။ အဲတာနဲအုပ်ရေ ၁၀၀ ဝယ်ယူပူဇော် ကာဓမ္မဒါနဝေငှဒါန ပြုခဲ့ပါတယ်..။\nထိုစဉ်က ကျွန်မတို့ စိုက်ပျိုးရေး ကျောင်းဆရာ၊ ဆရာမတွေ မှာဘဝရဲ့ တိုးတက်ရာထွက်ပေါက် အဖြစ် နိုင်ငံခြားပညာတော်သင်၊ ပညာသင်ဆုကိုမျှော်လင့် ကြရတဲ့အချိန်ဖြစ်ပါတယ်..။ ရခဲ့ရင်ပဲဝန်ထမ်းဘဝမှာထီဆုပေါက်သလိုဝမ်းသာပျော်ရွှင် ကြတဲ့အချိန် ဖြစ်နေတာနဲ့ ကျွန်မလည်းကျောင်း(ထိုစဉ်က- သာယာဝတီ-စိုက်ပျိုးရေးသိပ္ပံ) ကလုပ်ဖေါ်ကိုင်ဖက် ဆရာမမများကိုဓမ္မဒါန ပြု လိုက်ပါတယ်..။\nဆရာ-ဆရာမများထဲမှာ ၄ ဦးတိတိ ကျွန်မထံကို ပြန်လည် ပြောပြမျှဝေကြပါတယ်..။သီရိလင်္ကာသို့ တစ်ဦး။ ဂျပန်သို့ ၁၁ လ ပညာသင် ဆရာမတစ်ဦး၊ နိပေါ သို့ ၂ပတ် သင်တန်း၊ ထိုင်းသို့ လေ့လာရေးစတာတွေသွားရကြောင်းအပြင် ကျွန်မ မျှဝေထားတဲ့ စာအုပ်လေးကိုနွမ်းနွမ်းဖတ်ဖတ် ဖြစ်နေတာပါထုတ်ပြကြ တော့ ကျွန်မမှာလည်း ထပ်တူ ဝမ်းသာခဲ့ရပါတယ်။\nကျွန်မကတော့ ဒီလိုကုသိုလ်အကြောင်း ကြောင့်လားမသိ..သွားလိုက်ရတဲ့ခရီး….မရပ် မနားတစ်ဖားဖား …လွန်းထိုးပြေးသွားနေနေရတာ..။ တကယ်တော့ သွားရတယ် ဆိုသော်လည်းကမ္ဘာပေါ် မှာ နိုင်ငံပေါင်း ၁၈၀ ကျော် ရှိတာ ကျွန်မရောက်ဘူးနေဘူးတာ.. ၁၁ နိုင်ငံလောက်သာ…. ရှိသေးတာပဲလေ..။\nကျေးဇူးတော်ရှင်ပိုင်းလော့ဆရာတော် ဘုရားကမိန့်ဘူးတာ..။ သိပ်ရောက်ဘူးရဘူးတာတွေအဆန်းထင်မနေနဲ့တဲ့။ ဘဝသံသရာရှည်လွန်းတော့ မရောက်ဘူးတာ မရဘူးတာ ဘာမှမရှိတဲ့။\n*မရသေးတာ နိဗ္မာန် တစ်ခုထဲသာကျန်တော့တာ.*.ကျန် တာအကုန် ဖြစ်ဘူး..ရဘူးတာချည်းပဲ..ဘာမှ အံ့သြစရာမရှိပါဘူးတဲ့..။ နွားဘဝခွေးဘဝ..ရှင်ဘုရင် ဘဝ။ သူဋ္ဌေးဘဝ၊ သူကြွယ် ဘဝ။ သူတောင်းစားဘဝ၊ မိဘုရားဘဝ…နတ်ဘဝ…ဗြဟ္မာဘဝ၊ အကုန်အကုန် မဖြစ်ဘူးတာတစ်ခု မှ မရှိတော့ပါဘူးတဲ့..။\nတကယ်တော့လည်း နိုင်ငံခြားခရီးထက် ကျွန်မတို့အားလုံးသွားနေရတာ…. သံသရာခရီးသည်ဆိုတာလူတိုင်းပဲမဟုတ်ပါလား။ရောက်လေရာဘဝပေါင်းကြ။သင်းကြ။ရှာကြဖွေကြ နဲ့ နောက်ဆုံးအကုန် ထားခဲ့ရတာ…မွေးးခါစကလေးကနေ….ရုန်းရင်းကန်ရင်း ..အ်ုနာသေ…. ထပ်ချည်းတလဲလဲနဲ့ ညည်းငွေ့စ ရာခရီးသွားဘဝတွေ… ဘယ်တော့ ဆုံးနိုင်ပါတော့မလဲ..။\nဒီတစ်ခါ တော့ အရွယ်လည်းညောင်းခဲ့ပြီ ဖြစ်တဲ့ ကျွန်မ က မိတ်ဆွေ တွေကို မျှဝေချင်ပါတယ်…ဒီတစ်ခါတော့ နိုင်ငံခြားပညာတော်သင် သွားရဘို့ထက် ပိုလို့ လေးနက် တဲ့ ဘဝသုံးသွယ် ရေပြင်ကျယ် ကိုကူးခတ်လွတ်မြောက်နိုင်ကြဘို့ ပါ..။\n(((ဗုဒ္ဓေါ --- သဗ္မညု ဗုဒ္ဓ အမည် ရသည့် လောက ထွတ်ထား မြတ်ဘုရား သည်၊ ဟဝေ = စင်စစ် ဧကန်အမှန်ပင်၊ ဘဝသောတံ = ဘဝ သုံးသွယ် ရေပြင်ကျယ်ကို ။\nတိဏ္ဏော = နိဗာန် ထုတ်ချောက် ၊ မှ ကမ်းရောက်အောင် ကူးမြောက်တော်မူလေပြီ။\n(ဝါ) ကူးမြောက် တော်မူပြီး ဖြစ်ရကား လောကန္တဂူ = လောကဓံ အဆုံးသို့ နှလုံးကြည်ဖြူ ဆိုက်ရောက်တော်မူလေပြီ။))) ကြည်ညို ဦးခိုက်ပါသည် ဘုရား။\n(((မဂ္ဂေါ = လောကုတ္တရာ အရိယာ မဂ်လေးပါးသည် ၊ယဒိဇာတု = စင်စစ် ဧကန် အမှန်ပင် ၊ သန္တိ ဂမော = နိဗ္မာန် ထုတ်ချောက် ရောက် စေနိုင်၏။ မောက္ခောစ = အရိယာမဂ် ဖြင့် ရောက်အပ် နိဗ္မာန် တရားမြတ် သည် လည်း၊ အစ္စန္တိကံ သုခံ = ချမ်းသာစစ်စစ် ဧကန်ဖြစ်၏ ။ တရားတော် ကိုကြည်ညိုပါသည်ဘုရား။)))\n(((သံဃော = ပရမတ္ထ အရိယာ သံဃာတော်မြတ် သည် ၊ဝေ= စင်စစ် ဧကန် အမှန်ပင် ၊ တိဏ္ဏ ကန္တာရော = သံသရာ ခရီးခဲ ကို အံ့ အဲ စလောက် ၊ ဘက်ကမ်းရောက်အောင် ၊ ကူးမြောက်ပြီး ဖြစ်တော်မူ ပေ၏။ အနုတ္တရော - အတု မရှိလွန်မြောက်ဘိသော ၊ ပုညက္ခေတ္တော = ကောင်းမှုမျိုးကို စိုက်ပျိုးကြဲချရာ လယ် ယာမြေစစ် ပုညခေတ်လည်း ဖြစ်ပါပေ၏ ။ သံဃာ ကိုကြည်ညိုပါသည်ဘုရား။))\nသံသရာခရီးသည် ဘဝကနေ…. ရတနာ သုံးပါး ကို ဥိးခိုက် ကိုးစားလျက်..ဘဝ ပန်းတိုင်အဆုံးသို့ အရောက် လျှောက်လှမ်းနိုင်ကြပါစေကြာင်းတန်ဆောင်မုန်းလပြည့်အကြို…ဓမ္မလက်ဆောင်ပေးလိုက်ပါရစေ..။\nစာရေးသူ သစ္စာအလင်း at 3:35 PM0မှတ်ချက်ရေးရန်\nစာရေးဆရာ *ဓမ္မပါလ* ၏ *သူမရှိ ၊ငါမရှိ ပစ္စုပ္ပန် တည့်တ...\nဘုန်းဘုန်း အရှင် မဏိဇောတာလင်္ကာရ ( ရှင်မားရု) ၏ သြဝါ...\nစွန့်ခွာ ထားရစ်….( အရှင်ကောဏ္ဍည သို့ ပူဇော်ဦးခိုက်ြ...\nမကောင်းမှုပြုလေ့ရှိသူ (ပါပကာရီပုဂ္ဂိုလ်)သို့ ကရုဏာဗြ...\nနေက္ခမ္မ ပါရမီသို့ ဦးညွှတ် ပူဇော်ခြင်း ( ဝတ္ထုကာမ၊ ကိ...\nဆင်းရဲနုံချာသူတို့ အားစောင့်ရှောက်တော်မူတတ်သော ကရု...\nအရှင် နန္ဒ မဉ္စူသာဘိဝံသ ၏ အမြဲ မပြတ် ဆင်ခြင် သုံးသပ်...


July 20, 2020 ♥61Likes\nStartups 9/10 in Myanmar Logic:\nDigital Marketing = Facebook Marketing\nDigital Marketing = ပေ့ချ်ထောင်/ပို့စ်တင်/ဘုစ်တွန်း\nဒီ ၁၀ ယောက်ရဲ့ ၉ယောက်ထဲမှာ မိတ်ဆွေ မပါဝင်ဖို့ ကျွန်တော်တို့ ကူညီပါရစေ။\nကိုယ်က သူတို့ထက် ပိုနားလည်ပြီး မှန်မှန်ကန်ကန် အသုံးချနိုင်တဲ့သူ ဖြစ်ပါစေခင်ဗျာ။\nဒါကြောင့် ဒီပို့စ်မှာတော့ ကျွန်တော်တို့ DigitalMarketing.com.mm ကနေပြီး\nဒစ်ဂျစ်တယ်မာကတ်တင်း ဆိုတာဘာလဲ။ Myanmar နိုင်ငံမှာ ဘယ်လိုအလုပ်ဖြစ်နေကြတာလဲ။\n“ဂဃနဏ” သိရအောင် ပြောပြပေးသွားမှာကြောင့် အဆုံးထိဖတ်ပေးဖို့ တောင်းဆိုချင်ပါတယ်။\nသင်တွေ့ဖူးသမျှထဲက အရိုးရှင်းဆုံးသော အဓိပ္ပာယ်ဖွင့်ဆိုချက်\nDigital Marketing ။ ။\nဒစ်ဂျစ်တယ် စက်ပစ္စည်းသုံးပြီးတော့ ဝယ်သူရအောင် မာကတ်တင်းလုပ်ခြင်းကို Digital Marketing လို့ခေါ်ပါတယ်။\nဒစ်ဂျစ်တယ် စက်ပစ္စည်းတွေမှာ ဖုန်း၊ ကွန်ပျူတာ၊ တက်ဘလက်၊ တီဗီ၊ ရေဒီယို၊ ဘေဘုတ် အစရှိသဖြင့် စက်ပစ္စည်း အကုန်ပါဝင်ပါတယ်။\nဒါကြောင့် ဒီပစ္စည်းတွေကိုသုံးပြီး ဈေးဝယ်သူ ကာစတမ်မာရအောင် မာကတ်တင်းနည်းလမ်းတွေနဲ့ အားထုတ်ကြိုးစားခြင်းက Digital Marketing ဖြစ်ပါတယ်။\nတကယ်တော့ Digital Marketing လုပ်ခြင်းက Marketing လုပ်ခြင်းပဲ ဖြစ်ပါတယ်။\nMarketing ကိုပဲ Digital Platform တွေပေါ်မှာ လုပ်တာကြောင့် Digital Marketing ဖြစ်သွားတာပါ။\nလူသိနည်းကြတဲ့ ဒစ်ဂျစ်တယ်မာကတ်တင်းရဲ့ တစ်ဘက်ခြမ်း\nလူတော်တော်များများက Digital Marketing ကို Online Marketing နဲ့ ရောထွေးလေ့ရှိကြပါတယ်။\nတကယ်တော့ Digital Marketing မှာ Online Digital ရော၊ Offline Digital ရော ပါဝင်ပါတယ်။\nဆိုလိုတာက Online Digital Channel တွေဖြစ်တဲ့ Social Media, Email, Search Engine တို့သာမကပဲ Offline Digital Channel တွေဖြစ်တဲ့ ရေဒီယို၊ တယ်လီဗေးရှင်း၊ ဒစ်ဂျစ်တယ်ဘေဘုတ်တွေလည်း Digital Marketing မှာအကျုံးဝင်ပါတယ်။\nတရိပ်ရိပ် ပုပ်စပြုလာတဲ့ Digital Marketing ရဲ့ တစ်ဘက်ခြမ်း\nလမ်းမကြီးတွေပေါ်မှာ ဒစ်ဂျစ်တယ် ဘေဘုတ်ကြီးတွေ ထောင်ထားလေ့ရှိပါတယ်။\nကားသွား ကားလာ ခရီးသည်တွေကို မြင်အောင်ပြပြီး ကြေညာထားကြပါတယ်။\nဒါပေမယ့် သင်လမ်းမပေါ်ကနေ လှမ်းကြည့်လိုက်ပါ။\nကားထဲက ခရီးသည် အများစုရဲ့ စိတ်အာရုံက လမ်းဘေးက ဘေဘုတ်ကြီးတွေဆီမှာ မရှိတော့ပါဘူး။\nသူတို့ရဲ့ လက်ထဲက လက်တဖဝါးစာ မိုဘိုင်းဖုန်းစခရင်ထဲကို ရောက်ရှိနေပါပြီ။\nကျွန်တော်အိမ်က အမေကတော့ ရေဒီယို နားထောင်ပါတယ်။\nဒါပေမယ့် သူ့ရဲ့ ကီးပတ်ဖုန်းလေးကနေ Facebook ကောင်းကောင်းသုံးလို့ရတဲ့\nYoutube ကြည့်လို့ရတဲ့ ဖုန်းလေးဖြစ်လာတဲ့နောက်မှာတော့……\nရေဒီယိုလေးက ဖုန်တက်ပြီး သတင်းတွေရော သီချင်းတွေကိုပါ သူ့ဖုန်းလေးနဲ့ ခံစားကြည့်ရှုနေပါပြီ။\nဒီလိုပါပဲ။ တီဗီကနေ ည 8 နာရီသတင်း၊ မိုးလေဝသ သတင်းမကြည့်ဖြစ်တာ ကြာသလို မိသားစု တပြုံလိုက်ကြီး ည7နာရီမှာ ကိုရီးယားကား ထိုင်မကြည့်ဖြစ်တော့လည်း ကြာလှပါပြီ။\nဒါတွေအကုန်လုံးကို လွမ်းမိပေမယ့် ကျွန်တော်တို့ ဝန်ခံရမှာက Digital Marketing ရဲ့ တစ်ဖက်ခြမ်းကတော့ ပုပ်စပြုလာပြီ ဆိုတာပါပဲ။\nခေတ်က အရှေ့သွားနေတာပါ။ နောက်ပြန်မလှည့်ပါဘူး။ ဒါကြောင့် သင့်အနေနဲ့ Online Digital Marketing မှာ လက်ဦးမှုယူဖို့ကို လက်မနှေးနေသင့်တော့ပါဘူး။\nOnline Digital Marketing မှာ ဘာတွေပါဝင်သလဲ။\nမြန်မာနိုင်ငံက အသေးစား လုပ်ငန်းရှင်အများစု Digital Marketing ကို ဘယ်လိုချဉ်းကပ်ကြသလဲ?\nAware: ကိုယ်တိုင် Facebook သုံးရင်းနဲ့ ကိုယ့်ပြိုင်ဘက်လုပ်ငန်းတွေရဲ့ ကြော်ငြာတွေ တက်လာတာတွေ့တယ်။ အလုပ်ဖြစ်နေတာတွေ့တယ်။ ငါတော့လုပ်မှဖြစ်မယ်လို့ စဉ်းစားမိတယ်။\nConsider: ဘယ်လိုလုပ်ရမလဲ စဉ်းစားတယ်။ Agency တွေ၊ Expert တွေ၊ နည်လမ်းတွေကို လိုက်ရှာတယ်။ လိုက်ကြည့်တယ်။ အဲ့နောက်မှာတော့ Agency တွေ၊ သင်တန်းတွေရဲ့ ကြော်ငြာတွေ တက်လာတယ်။\nDecide: ကိုယ်တိုင်လုပ်ကြည့်တော့ ထင်သလောက်မလွယ်။ အဲ့တော့ Agency အပ်မလား။ သင်တန်းတက်မလား စဉ်းစားတယ်။ ဘတ်ဂျက်၊ ရလဒ် မျိုးစုံတွက်ချက်ပြီး ကိုယ်နဲ့ကိုက်တာကို ရွေးချယ်လိုက်ကြတယ်။\nဒါပါပဲ။ သင်တန်းသွားတတ်တော့ Ads Manager သုံးပုံသုံးနည်း သင်ပေးလိုက်တယ်။\nပြီးတော့ လိုက်လုပ်ကြည့်တယ်။ အဆင်ပြေလား။ မပြေပါဘူး။\nသင် Digital Marketing ကို ရလဒ်ကောင်းတွေ ဖန်တီးနိုင်သည်အထိ သင်ယူဖို့ဆိုရင် လက်ရှိ လုပ်နေတဲ့ အလုပ်ကိုနားမှပဲ ဖြစ်နိုင်ပါလိမ့်မယ်။\nMarketing ဆိုတာ နှစ်ရက်ထဲ တနေကုန် ထိုင်နားထောင်ရုံနဲ့ လုပ်တတ်တာမျိုး မဟုတ်ပါဘူး။\nသင် Knowledge တော့ ကောင်းကောင်းရသွားမယ်။ Results ကတော့ တစ်သက်လုံးသင်ယူနေကြတဲ့ ကျွမ်းကျင်တဲ့သူတွေကို ပြန်ခိုင်းမှဘဲ ရနိုင်ပါမယ်။\nHow Digital Marketing works in Myanmar (Now)\nလက်ရှိမှာ Digital Marketing က Facebook Ads နဲ့တင် အလုပ်ဖြစ်သင့်သလောက် ဖြစ်နေတယ်ဆိုတာတော့ ဝန်ခံရပါမယ်။\nဒါကလည်း Facebook သုံးသူဦးရေ တော်တော်လေး များကြတဲ့အတွက်ပါ။\nဒါပေမယ့် နည်းပညာနဲ့ လူသားတွေရဲ့ အသိပညာက ရပ်တန့်နေမှာ မဟုတ်ပါဘူး။ တိုးတက်ပြောင်းလဲနေပါတယ်။\nHow Digital Marketing would work in Myanmar (Next Step)\nလက်ရှိမှာ Facebook Ads ကအလုပ်ဖြစ်နေသေးတယ်။ ဒါပေမယ့် အပြိုင်အဆိုင် တော်တော်များတယ်။ ဘတ်ဂျက်တွေ တအားတက်လာတယ်။\nဒီတော့ အပြိုင်အဆိုင် သိပ်မရှိသလို လူတွေ တဖြည်းဖြည်း ရောက်လာကြမယ့် နေရာတွေမှာ\nအခုကတည်းက ဈေးဆိုင်ခင်းထားဖို့ လိုပါတယ်။\nဒီအတွက် သင်ဘယ်နေရာတွေမှာ လက်ဦးမှုယူထားမလဲ? ကြိုတင်ပြင်ဆင်ထားမလဲ?\nFacebook ပြီးရင် နောက်ထပ်ကူးစက်လာမယ့် Social Media ပလက်ဖောင်းတွေကတော့ Instagram နဲ့ Youtube ပါပဲ။\nလက်ရှိ Facebook သုံးနေတဲ့ လူအုပ်မှာ လူငယ်တွေ တဖြည်းဖြည်းနဲ့ Instagram ပေါ်ကို ရွေ့လာကြပါပြီ။\nInstagram မှာတော့ Personal and Visual ဖြစ်တဲ့ပို့စ်တွေ ပုံမှန်တင်ပြီး ကာစတမ်မာတွေရဲ့ ယုံကြည်မှု၊ ရင်းနှီးမှုနဲ့ လုပ်ငန်းပုံရိပ်ကို တည်ဆောက်လို့ရပါတယ်။\nနောက်ထပ် ပလက်ဖောင်းကတော့ Google ပြီးရင် လူရှာအများဆုံး Search Engine ဖြစ်တဲ့ Youtube ပါပဲ။\nဗီဒီယိုတွေက အားအကောင်းဆုံး Content တွေဖြစ်တာကြောင့် ဗီဒီယိုဓာတ်ဘူးကြီးဖြစ်တဲ့ Youtube ကအင်အားကြီးနေတာတော့ မဆန်းပါဘူး။\nအခုလို Telecom တွေကလည်း သက်သာလာပြီး အိမ်တွေမှာ Wifi အတပ်များလာတဲ့အချိန်မှာ Youtube အသုံးပြုမှုကလည်း တဖြည်းဖြည်းနဲ့ မြင့်တက်လာပါတယ်။\nဒါကြောင့် သင့်ရဲ့ နောက်ထပ်ခြေလှမ်းကို Instagram နဲ့ Youtube ဘက်ကို ပြင်ထားလိုက်ပါ။\nWebsite Presence & Search Engine Optimization\nကျွန်တော်တို့ တခုခုသိချင်တဲ့အခါမှာ ဘယ်ကိုသွားမေးကြလဲ၊ ဘယ်မှာသွားရှာကြလဲ။\nမြန်မာပြည်သားတွေ အတွက်တော့ အဖြေက သိပ်မသေချာပါဘူး။\nFacebook မှန်ပြောင်းလေးမှာ ရိုက်ထည့်တတ်သလို Google မှာလည်း သွားရှာတတ်ကြပါတယ်။\nဘယ်လိုပဲ Digital Knowledge အားနည်းသည်ဖြစ်စေ၊ Google ကိုတော့ တရိပ်ရိပ်နဲ့ သုံးရကောင်းမှန်း သိလာကြပါပြီ။\nဒီအတွက် ကျွန်တော်တို့ သေချာပေါက် ပြင်ဆင်ထားဖို့ လိုပါတယ်။\nGoogle မှာသူတို့သွားရှာကြတဲ့အခါ သင့်ပြိုင်ဘက်တွေရဲ့ Website ထဲကိုရောက်ပြီး သူတို့ကာစတမ်မာ ဖြစ်သွားတာမျိုးကို အဖြစ်မခံပါနဲ့။\nအခုကတည်း Website ကောင်းကောင်းတစ်ခု တည်ဆောက်၊ Online မှာခြေကုပ်ယူထားပြီး SEO (search engine optimization) ကောင်းသည်ထက်ကောင်းအောင် လုပ်ထားဖို့ လိုလာပါပြီ။\nတဖြည်းဖြည်းနဲ့ Online Digital Marketing ရဲ့ အသုံးဝင်ပုံကို သဘောပေါက်လာကြတဲ့အတွက် လုပ်ငန်းတွေ အစုလိုက်အပြုံလိုက် Online မှာ ပြိုင်ရောင်းနေကြပါပြီ။\nဒီလို အပြိုင်အဆိုင်များတဲ့ ကျွတ်ကျွတ်ညံနေတဲ့ လုပ်ငန်းတွေကြားထဲမှာ သင့်ကိုသတိထားမိဖို့ Visual နဲ့ Value အပိုင်းမှာ အာရုံစိုက်ဖို့ လိုပါတယ်။\nသင်စာရေးကိရိယာဝယ်ဖို့ ဆူးလေး 31 လမ်းကို ရောက်နေတယ်ပေါ့။\nစာရေးကိရိယာဆိုင်တွေ အပြုံလိုက်ရှိနေတဲ့ထဲမှာ သင်ဘယ်ဆိုင်ကို အရင်သတိထားမိမလဲ။\nသေချာပါတယ်။ ဆိုင်ဖွဲ့စည်းပုံ စမတ်ကျပြီး ပစ္စည်းထားသိုပုံ ရှင်းလင်းသေသပ်တဲ့ဆိုင်မှာ အရင်ဝယ်ချင်စိတ် ဖြစ်လာပါလိမ့်မယ်။\nပြီးရင် သင်တကယ်ဝယ်ယူဖို့ ဆုံးဖြတ်တဲ့အခါမှာ ပစ္စည်းအရည်အသွေး၊ တန်ကြေး၊ အားသာချက် စတာတွေကို နှိုင်းယှဉ်ပြီး တကယ်တန်ဖိုးရှိတာကို ကမ်းလှမ်းတဲ့သူဆီကနေ ဝယ်ယူပါလိမ့်မယ်။\nဒီလိုပါပဲ။ အပြိုင်အဆိုင် တအားများလာပြီး ပွက်ပွက်ညံနေတဲ့ Online Competition မှာလည်း သင့်ကို သတိထားမိဖို့အတွက်၊ ရောင်းကောင်းဖို့အတွက် Visual နဲ့ Value ပိုင်းကို အာရုံစိုက်ရပါမယ်။\nThanks for Reading (That’s All for Now)\nသင့်အနေနဲ့ Digital Marketing ဆိုတာကို ဂဃနဏ သဘောပေါက်ပြီး ကျွန်တော်တို့ Myanmar မှာ ဘယ်လိုအလုပ်ဖြစ်နေကြလဲဆိုတာကို နားလည်သွားမယ်လို့ ယုံကြည်ပါတယ်။\nနောက်ထပ် အခုလို အကျိုးရှိစေမယ့် Article တွေကို လက်မလွတ်သွားရအောင်လို့ မိတ်ဆွေရဲ့ Email ကို အောက်ပါ Form မှာဖြည့်စွက်ခဲ့နိုင်ပါတယ်။\nကျွန်တော်တို့အနေနဲ့ Article အသစ်တင်တိုင်းမှာ သင့်ရဲ့ Inbox ဆီကို အရောက်ပို့ဆောင်ပေးသွားပါမယ်ဗျာ။\nကျွန်တော်တို့ကို အသိအမှတ်ပြုတဲ့အနေနဲ့ အောက်ပါခလုတ်လေးတွေကို နှိပ်ပြီး ဒီ Article ကို သင့်ရဲ့ Social Media မှာပြန်လည်မျှဝေပေးဖို့ တောင်းဆိုပါရစေခင်ဗျာ။\nပျော်ရွှင်သာယာတဲ့ တနေ့တာလေး ဖြစ်ပါစေခင်ဗျာ။ ကျွန်တော်တို့ ပြန်တွေ့ကြပါမယ်။\nDigital Marketing Marketing Channels Online Business


ကံ ကံ၏အကျိုး …….post ကိုဆွေးနွေးကြည့်ခြင်း | Myanmar Gazette News Media Forum Network\nHome » Creative Writing » ကံ ကံ၏အကျိုး …….post ကိုဆွေးနွေးကြည့်ခြင်း\nကံ ကံ၏အကျိုး …….post ကိုဆွေးနွေးကြည့်ခြင်း\nPosted by fatty on Jul 24, 2010 in Creative Writing, Drama, Essays.. |5comments\nTitle spelling error…very sorry. If editor can correct, please help me.\nထေရ၀ါဒ ဗုဓ္ဒဘာသာ ဖြစ်ဖို့ အများ ကြီး ထက်ပြီးလေ့လာဖို့လို ပါသေးတယ် ဦးလေး ကြီး ထပ် ပြီး လေ့လာ ပါ အုံး အကျိုး ရှိပါတယ် ….ဆရာတော် ဘုရား များ ဟောသလို့ ပဲ ဆရာမှား ရင်တော့ တသံတရာ လုံးမှောက်မှာပါ…. ဘယ်သူမှာ ကယ်လို့မရပါဘူး ကိုကိုပဲ ကိုယ်ကယ်နိုင်မှာပါ ကံ ကံ ရဲ့ အကျိုးနဲ့ ပတ်သက်ပြီး ဒီထက် သိသင့်တာတွေ အများကြီး ရှိပါသေးတယ် ကျတော် ဆရာလုပ်တာမဟုတ်ပါဘူး အကြံဥာဏ် ပေး ခြင်းသာ ဖြစ်ပါတယ် ခင်ဗျာ… တရားစစ်တရားမှန် နဲ့ တွေ့ပါစေလို့ ဆုတောင်းပေးပါတယ်….\nကံမကောင်းရင်ဆက်တိုက်ကြီး အဆိုးတွေ ၀င်လာတော့တာပါဘဲ\nအဲဒီအချိန်မှာ ကယ်တင်နိုင်တာ တခုကတော့\nပဌာန်း တရားနဲ့ ဓမ္မစင်္ကြာတရားတော်တွေပဲဖြစ်ပါတယ်\nပြည်ထောင်စု မြန်မာနိုင်ငံတော် သာသနာရေး ဦးစီဌာန ပုံနှိပ်တိုက်မှ ရိုက်နှိပ်သော ဆဌသင်္ဂါယနာတင် ပိဋကတ်တော် သံယုတ်ပါဠိတော် (မြန်မာပြန်) တတိယတွဲ စာမျက်နှာ ၃၇၁ မှ သုတ် အမှတ်စဉ် ၁၀၇၈ စိန္တသုတ်-\nရဟန်းတို့လောကသည် မြဲ၏ ဟူ၍လည်းကောင်း၊ လောကသည် မမြဲ ဟူ၍လည်းကောင်း၊ လောကသည် အဆုံးရှိ၏ ဟူ၍ လည်းကောင်း၊ လောကသည် အဆုံးမရှိ ဟူ၍ လည်းကောင်း၊ ထိုအသက်သည်ပင် ထိုကိုယ်ဖြစ်၏ ဟူ၍ လည်းကောင်း၊ အသက်သည် တခြား ကိုယ်သည်တခြား လည်းကောင်း၊ သတ္တ၀ါသည် သေပြီးသည် နောက်၌ ဖြစ်၏ ဟူ၍ လည်းကောင်း၊ သတ္တ၀ါသည် သေပြီးသည်နောက်၌ မဖြစ် ဟူ၍ လည်းကောင်း၊ သတ္တ၀ါသည် သေပြီးနောက်၌ ဖြစ်လည်းဖြစ် မဖြစ်လည်းမဖြစ် ဟူ၍ လည်းကောင်း၊ သတ္တ၀ါသည် သေပြီးသည်နောက်၌ ဖြစ်သည်လည်းမဟုတ် မဖြစ်သည် လည်းမဟုတ် ဟူ၍ လည်းကောင်း၊ ဤသို့ ယုတ်ညံ့သော အကုသိုလ် စိတ်ကို မကြံစည် ကုန်ရာ။ ထိုသို့မကြံစည်သင့်ခြင်းသည် အဘယ်ကြောင့်နည်း။ ရဟန်းတို့ဤအကြံအစည်သည် အကျိုးစီးပွားနှင့် မစပ်၊ မဂ်တည်းဟူသော အကျင့်မြတ်၏ အစမဟုတ်၊ ငြီးငွေ့ ရန်၊ တပ်ခြင်းကင်းရန်၊ ချုပ်ရန်၊ ငြိမ်းအေးရန်၊ ထူးသောဥာဏ်ဖြင့် သိရန်၊ ကိုယ်တိုင်သိရန်၊ တဏှာမှ ထွက်မြောက်ရန် မဖြစ်။\nရဟန်းတို့သင်တို့ သည် ကြံစည်လိုကြကုန်သော ဤကား ဆင်းရဲတည်း ဟု ကြံစည်ကုန် ရာ၏၊ ဤကား ဆင်းရဲဖြစ်ပေါ်ကြောင်းတည်းဟု ကြံစည်ကုန်ရာ၏။ ဤကား ဆင်းရဲချှုပ်ရာ (နိဗ္ဗာန်)တည်း ဟု ကြံစည်ကုန်ရာ၏။ ဤကား ဆင်းရဲချုပ်ရာ (နိဗ္ဗာန်) သို့ ရောက်ကြောင်း အကျင့်တည်းဟု ကြံစည်ကုန်ရာ၏။ ထိုသို့ ကြံစည်သင့်ခြင်းသည် အဘယ့်ကြောင့်နည်း။ ရဟန်းတို့ဤအကြံအစည်သည် အကျိုးစီးပွားနှင့် စပ်၏။ မဂ်တည်း ဟူသော အကျင့်မြတ်၏အစ ဖြစ်၏။ ငြီးငွေ့ ရန်၊ တပ်ခြင်းကင်းရန်၊ ချုပ်ရန်၊ ငြိမ်းရန်၊ ထူးသော ဥာဏ် ဖြင့် သိရန်၊ ကိုယ်တိုင်သိရန်၊ တဏှာမှ ထွက်မြောက်ရန်ဖြစ်၏။\nရဟန်းတို့ထို့ ကြောင့် ဤကား ဆင်းရဲတည်းဟု သိရန် အားထုတ်ရမည်။ ပ။ ဤကား ဆင်းရဲချုပ်ရာ (နိဗ္ဗာန်) သို့ ရောက်ကြောင်း အကျင့်တည်း ဟု သိရန် အားထုတ်ရမည်ဟု (မိန့် တော်မူ၏) ။\nပြည်ထောင်စု မြန်မာနိုင်ငံတော် သာသနာရေး ဦးစီးဌာန ပုံနှိပ်တိုက်မှ ရိုက်နှိပ်သော ဆဌ သင်္ဂါယနာတင် ပိဋကတ်တော် မဇ္ဈိမ ပဏ္ဏာသ ပါဠိတော် (မြန်မာပြန်) စာမျက်နှာ ၁၅၉၊ သုတ်အမှတ်စဉ် ၁၈၇၊ ၁၈၈၊ ၁၈၉ အဂ္ဂိဝစ္ဆသုတ်-\n၁၈၇။ အကျွန်ုပ်သည် ဤသို့ ကြားနာခဲ့ရပါသည်-\nအခါတပါး၌ မြတ်စွာဘုရားသည် သာဝတ္ထိပြည် အနာထပိဏ် သူဌေး၏ အရံဖြစ်သော ဇေတ၀န်ကျောင်း၌ သတင်းသုံးနေတော်မူ၏။ ထိုအခါ ၀စ္ဆအနွယ်ဖြစ်သော ပရိဗိုဇ် သည် မြတ်စွာဘုရား ရှိတော်မူရာ အရပ်ကို ချဉ်းကပ်၍ မြတ်စွာဘုရားနှင့် အတူ ၀မ်းမြောက်ဖွယ် အမှတ်ရဖွယ်စကားကို ပြောဆို ပြီးဆုံးစေပြီးနောက် သင့်လျော်သော နေရာ၌ ထိုင်ကာ အသျှင်ဂေါတမ၊ လောကသည်မြဲ၏ ဤအယူသည်သာ မှန်၏၊ တပါးသော အယူသည် အချည်းနှီးသာ တည်းဟု အသျှင်ဂေါတမသည် ဤသို့ အယူရှိပါသလော ဟူ၍ လျှောက်ထား၏။ ၀စ္ဆ လောကသည် မြဲ၏၊ ဤအယူသည်သာ မှန်၏ တပါးသောအယူသည် အချည်းနှီးသာတည်းဟု ငါသည် ဤသို့ အယူမရှိပါ ဟု (မိန့် တော်မူ၏) ။\nအသျှင်ဂေါတမ လောကသည် မမြဲ ၊ ဤအယူသည်သာ မှန်၏ တပါးသောအယူသည် အချည်းနှီးသာတည်း ဟု အသျှင်ဂေါတမ ဤသို့ အယူရှိပါသလော ဟု (လျှောက်၏) ။ ၀စ္ဆ လောကသည် မမြဲ ၊ ဤအယူသည်သာ မှန်၏ တပါးသောအယူသည် အချည်းနှီးသာတည်း\nဟု ငါသည် ဤသို့ အယူမရှိပါဟု (မိန့် တော်မူ၏) ။\nအသျှင်ဂေါတမ လောကသည် အဆုံးမရှိ၊ ဤအယူသည်သာ မှန်၏ တပါးသောအယူသည် အချည်းနှီးသာတည်း ဟု အသျှင်ဂေါတမသည် ဤသို့အယူရှိပါသလောဟု (လျှောက်၏)။\n၀စ္ဆ လောကသည် အဆုံးမရှိ၊ ဤအယူသည်သာ မှန်၏ တပါးသောအယူသည် အချည်းနှီးသာတည်း ဟု ငါသည် ဤသို့ အယူမရှိပါ ဟု (မိန့် တော်မူ၏)။\nအသျှင်ဂေါတမ ထိုအသက်သည်ပင် ထိုကိုယ်ကောင်တည်း၊ ဤအယူသည်သာ မှန်၏ တပါးသောအယူသည် အချည်းနှီးသာတည်း ဟု အသျှင်ဂေါတမသည် ဤသို့ အယူရှိပါသ လောဟု (လျှောက်၏) ၀စ္ဆ ထိုအသက်သည်ပင် ထိုကိုယ်ကောင်တည်း၊ ဤအယူသည်သာ မှန်၏ တပါးသောအယူသည် အချည်းနှီးသာတည်း ဟု ငါသည် ဤသို့ အယူမရှိပါ ဟု (မိန့် တော်မူ၏) ။\nအသျှင်ဂေါတမ အသက်သည်တခြား၊ ကိုယ်ကောင်သည်တခြားတည်း၊ ဤအယူသည်သာ မှန်၏၊ တပါးသောအယူသည် အချည်းနှီးသာတည်း ဟု အသျှင်ဂေါတမသည် ဤ်သို့ အယူ ရှိပါသလောဟု (လျှောက်၏) ။ ၀စ္ဆ အသက်သည်တခြား၊ ကိုယ်ကောင်သည်တခြားတည်း၊ ဤအယူသည်သာ မှန်၏၊ တပါးသောအယူသည် အချည်းနှီးသာတည်း ဟု ငါသည် ဤသို့အယူမရှိပါဟု (မိန့် တော်မူ၏) ။\nအသျှင်ဂေါတမ သတ္တ၀ါသည် သေသည်မှ နောက်၌ ဖြစ်၏ ၊ ဤအယူသည်သာ မှန်၏ ၊ တပါးသောအယူသည် အချည်းနှီးသာတည်း ဟု အသျှင်ဂေါတမသည် ဤသို့ အယူရှိပါ သလော ဟု (လျှောက်၏) ။ ၀စ္ဆ ၊ သတ္တ၀ါသည် သေသည်မှ နောက်၌ ဖြစ်၏ ၊ ဤအယူသည်သာ မှန်၏ ၊ တပါးသောအယူသည် အချည်းနှီးသာတည်း ဟု ငါသည် ဤသို့ အယူမရှိပါ ဟု (မိန့် တော်မူ၏) ။\nအသျှင်ဂေါတမ သတ္တ၀ါသည် သေသည်မှ နောက်၌ မဖြစ်၊ ဤအယူသည်သာ မှန်၏၊ တပါးသော အယူသည် အချည်းနှီးသာတည်း ဟု အသျှင်ဂေါတမသည် ဤသို့ အယူရှိပါ သလောဟု (လျှောက်၏) ။ ၀စ္ဆ ၊ သတ္တ၀ါသည် သေသည်မှ နောက်၌ မဖြစ်၊ ဤအယူသည်သာ မှန်၏၊ တပါးသော အယူသည် အချည်းနှီးသာတည်း ဟု ငါသည် ဤသို့ အယူမရှိပါဟု (မိန့် တော်မူ၏)။\nအသျှင်ဂေါတမ သတ္တ၀ါသည် သေသည်မှ နောက်၌ ဖြစ်လည်းဖြစ်၏၊ ဖြစ်လည်းမဖြစ်၊ ဤအယူသည်သာ မှန်၏ တပါးသော အယူသည် အချည်းနှီးသာတည်း ဟု အသျှင်ဂေါတမ သည် ဤသို့ အယူရှိပါသလောဟု (လျှောက်၏) ။ ၀စ္ဆ ၊ သတ္တ၀ါသည် သေသည်မှ နောက်၌ ဖြစ်လည်းဖြစ်၏၊ ဖြစ်လည်းမဖြစ်၊ ဤအယူသည်သာ မှန်၏ တပါးသော အယူသည် အချည်းနှီးသာတည်း ဟု ငါသည် ဤသို့ အယူမရှိပါ ဟု (မိန့် တော်မူ၏)။\nအသျှင်ဂေါတမ သတ္တ၀ါသည် သေသည်မှ နောက်၌ ဖြစ်သည်လည်း မဟုတ်၊ မဖြစ်သည်လည်း မဟုတ် ဤအယူသည်သာ မှန်၏ တပါးသောအယူသည် အချည်းနှီးသာ တည်း ဟု အသျှင်ဂေါတမသည် ဤသို့ အယူရှိပါသလောဟု (လျှောက်၏) ။ ၀စ္ဆ ၊ သတ္တ၀ါသည် သေသည်မှ နောက်၌ ဖြစ်သည်လည်း မဟုတ်၊ မဖြစ်သည်လည်း မဟုတ် ဤအယူသည်သာ မှန်၏ တပါးသောအယူသည် အချည်းနှီးသာ တည်း ဟု ငါသည် ဤသို့ အယူမရှိပါဟု (မိန့် တော်မူ၏)။\n၁၈၈။ အသျှင်ဂေါတမ လောကသည် မြဲ၏ ဤအယူသည်သာမှန်၏ တပါးသောအယူသည် အချည်းနှီးသာတည်း ဟူ၍ အသျှင်ဂေါတမသည် ဤသို့အယူရှိပါသလောဟု မေးသည် ရှိသော် ၀စ္ဆ ၊ လာကသည် မြဲ၏ ဤအယူသည်သာမှန်၏ တပါးသောအယူသည် အချည်းနှီးသာတည်း ဟူ၍ ငါသည်ဤသို့ အယူမရှိပါဟု ဖြေဆို၏။ အသျှင်ဂေါတမ လောကသည်မမြဲ ဤအယူသည်သာမှန်၏ တပါးသောအယူသည် အချည်းနှီးသာတည်း ဟူ၍ အသျှင်ဂေါတမသည် ဤသို့အယူရှိပါသလောဟု မေးသည် ရှိသော် ၀စ္ဆ ၊ လောကသည် မမြဲ ဤအယူသည်သာမှန်၏ တပါးသောအယူသည် အချည်းနှီးသာတည်း ဟူ၍ ငါသည် ဤသို့အယူမရှိပါဟု ဖြေဆို၏။\nအသျှင်ဂေါတမ လောကသည် အဆုံးရှိ၏ ဤအယူသည်သာမှန်၏ တပါးသောအယူသည် အချည်းနှီးသာတည်း ဟူ၍ အသျှင်ဂေါတမသည် ဤသို့အယူရှိပါသလောဟု မေးသည် ရှိသော် ၀စ္ဆ ၊ လောကသည် အဆုံးရှိ၏ ဤအယူသည်သာမှန်၏ တပါးသောအယူသည် အချည်းနှီးသာတည်း ဟူ၍ ငါသည် ဤသို့ အယူမရှိပါဟု ဖြေဆို၏။\nအသျှင်ဂေါတမ လောကသည် အဆုံးမရှိ ဤအယူသည်သာမှန်၏ တပါးသောအယူသည် အချည်းနှီးသာတည်း ဟူ၍ အသျှင်ဂေါတမသည် ဤသို့အယူရှိပါသလောဟု မေးသည် ရှိသော် ၀စ္ဆ ၊ လောကသည် အဆုံးမရှိ ဤအယူသည်သာမှန်၏ တပါးသောအယူသည် အချည်းနှီးသာတည်း ဟူ၍ ငါသည် ဤသို့ အယူမရှိပါဟု ဖြေဆို၏။\nအသျှင်ဂေါတမ ထိုအသက်သည်ပင် ထိုကိုယ်ကောင်တည်း အဆုံးမရှိ ဤအယူသည်သာမှန်၏ တပါးသောအယူသည် အချည်းနှီးသာတည်း ဟူ၍ အသျှင်ဂေါတမသည် ဤသို့အယူရှိပါသလောဟု မေးသည် ရှိသော် ၀စ္ဆ ၊ ထိုအသက်သည်ပင် ထိုကိုယ်ကောင်တည်း အဆုံးမရှိ ဤအယူသည်သာမှန်၏ တပါးသောအယူသည် အချည်းနှီးသာတည်း ဟူ၍ ငါသည် ဤသို့ အယူမရှိပါဟု ဖြေဆို၏။\nအသျှင်ဂေါတမ အသက်သည်တခြား ကိုယ်ကောင်သည် တခြားတည်း ၊ ဤအယူသည်သာမှန်၏ တပါးသောအယူသည် အချည်းနှီးသာတည်း ဟူ၍ အသျှင်ဂေါတမသည် ဤသို့အယူရှိပါသလောဟု မေးသည် ရှိသော် ၀စ္ဆ ၊ အသက်သည်တခြား ကိုယ်ကောင်သည် တခြားတည်း ၊ ဤအယူသည်သာမှန်၏ တပါးသောအယူသည် အချည်းနှီးသာတည်း ဟူ၍ ငါသည် ဤသို့ အယူမရှိပါဟု ဖြေဆို၏။\nအသျှင်ဂေါတမ သတ္တ၀ါသည် သေသည်မှ နောက်၌ ဖြစ်၏ ဤအယူသည်သာမှန်၏ တပါးသောအယူသည် အချည်းနှီးသာတည်း ဟူ၍ အသျှင်ဂေါတမသည် ဤသို့အယူရှိပါသလောဟု မေးသည် ရှိသော် ၀စ္ဆ ၊ သတ္တ၀ါသည် သေသည်မှ နောက်၌ ဖြစ်၏ ဤအယူသည်သာမှန်၏ တပါးသောအယူသည် အချည်းနှီးသာတည်း ဟူ၍ ငါသည် ဤသို့ အယူမရှိပါဟု ဖြေဆို၏။\nအသျှင်ဂေါတမ သတ္တ၀ါသည် သေသည်မှ နောက်၌ ဖြစ်လည်းဖြစ်၏၊ ဖြစ်လည်းမဖြစ်၊ ဤအယူသည်သာမှန်၏ တပါးသောအယူသည် အချည်းနှီးသာတည်း ဟူ၍ အသျှင်ဂေါတမသည် ဤသို့အယူရှိပါသလောဟု မေးသည် ရှိသော် ၀စ္ဆ ၊ သတ္တ၀ါသည် သေသည်မှ နောက်၌ ဖြစ်လည်းဖြစ်၏၊ ဖြစ်လည်းမဖြစ်၊ ဤအယူသည်သာမှန်၏ တပါးသောအယူသည် အချည်းနှီးသာတည်း ဟူ၍ ငါသည် ဤသို့ အယူမရှိပါဟု ဖြေဆို၏။\nအသျှင်ဂေါတမ သတ္တ၀ါသည် သေသည်မှ နောက်၌ ဖြစ်သည်လည်းမဟုတ် ၊ မဖြစ်သည် လည်းမဟုတ်၊ ဤအယူသည်သာမှန်၏ တပါးသောအယူသည် အချည်းနှီးသာတည်း ဟူ၍ အသျှင်ဂေါတမသည် ဤသို့အယူရှိပါသလောဟု မေးသည် ရှိသော် ၀စ္ဆ ၊ သတ္တ၀ါသည် သေသည်မှ နောက်၌ ဖြစ်သည်လည်းမဟုတ် ၊ မဖြစ်သည် လည်းမဟုတ်၊ ဤအယူသည်သာမှန်၏ တပါးသောအယူသည် အချည်းနှီးသာတည်း ဟူ၍ ငါသည် ဤသို့ အယူမရှိပါဟု ဖြေဆို၏။\nအသျှင်ဂေါတမ အဘယ်သို့ သော အပြစ်ကို ကောင်းစွာမြင်၍ ဤသို့အခါခပ်သိမ်း ဤ ဒိဌိ အယူတို့ ကို မကပ်ရောက်ပါသနည်းဟု (လျှောက်၏) ။\n၁၈၉။ ၀စ္ဆ လောကသည် မြဲ၏ ဟူသောအယူသည် မိစ္ဆာ အယူတည်း၊ မိစ္ဆာ ဒိဌိဟူသော တောချုံတည်း၊ မိစ္ဆာဒိဌိတည်းဟူသော ခရီးခဲတည်း၊ မိစ္ဆာဒိဌိတည်း ဟူသော ဆူးငြောင့်တည်း၊ မိစ္ဆာဒိဌိတည်းဟူသော တုန်လှုပ်ခြင်းတည်း၊ မိစ္ဆာဒိဌိတည်းဟူသော သံယောဇဉ်၊ ဆင်းရဲနှင့်တကွ ဖြစ်၏။ ညှဉ်းဆဲခြင်း နှင့်တကွ ဖြစ်၏။ ငြီးငွေ့ ခြင်းငှာ မဖြစ်၊ တပ်ခြင်း ကင်းခြင်းငှာ မဖြစ်၊ ချုပ်ခြင်းငှာ မဖြစ်၊ ငြိမ်းခြင်းငှာ မဖြစ်၊ အထူးသိခြင်းငှာ မဖြစ်၊ ထိုးထွင်း၍ သိခြင်းငှာ မဖြစ်၊ ချုပ်ငြိမ်းခြင်းငှာ မဖြစ်။\n၀စ္ဆ၊ လောကသည် မမြဲဟူသော။ ပ။ ၀စ္ဆ၊ လောကသည် အဆုံးရှိ၏ ဟူသော။ ပ။ ၀စ္ဆ၊ လောကသည် အဆုံးမရှိဟူသော။ ပ။ ၀စ္ဆ၊ ထိုအသက်သည် ထိုကိုယ်ကောင်တည်း ဟူသော။ပ။ ၀စ္ဆ၊ အသက်သည် တခြား ကိုယ်ကောင်သည်တခြား ဟူသော။ပ။ ၀စ္ဆ၊ သတ္တ၀ါ သည် သေသည်မှနောက်၌ ဖြစ်၏ဟူသော။ပ။ ၀စ္ဆ၊ သတ္တ၀ါသည် သေသည်နောက်၌ မဖြစ် ဟူသော။ပ။ ၀စ္ဆ၊ သတ္တ၀ါသည် သေသည်မှနောက်၌ ဖြစ်လည်း ဖြစ်၏ ၊ ဖြစ်လည်း မဖြစ်ဟူ သော။ပ။ ၀စ္ဆ၊ သတ္တ၀ါသည် သေသည်မှနောက်၌ ဖြစ်သည်လည်း မဟုတ်၊ မဖြစ်သည် လည်း မဟုတ်ဟူသော အယူသည် မိစ္ဆာအယူတည်း၊ မိစ္ဆာဒိဌိတည်း ဟူသော တောချုံတည်း၊ မိစ္ဆာဒိဌိတည်းဟူသော ခရီးခဲတည်း၊ မိစ္ဆာဒိဌိတည်း ဟူသော ဆူးငြောင့်တည်း၊ မိစ္ဆာဒိဌိတည်းဟူသော တုန်လှုပ်ခြင်းတည်း၊ မိစ္ဆာဒိဌိတည်းဟူသော သံယောဇဉ်၊ ဆင်းရဲနှင့်တကွ ဖြစ်၏။ ညှဉ်းဆဲခြင်း နှင့်တကွ ဖြစ်၏။ ပြင်းပြစွာ ပင်ပန်းခြင်းနှင့်တကွ ဖြစ်၏ ၊ ပူလောင်ခြင်းနှင့်တကွဖြစ်၏၊ ဖြစ်၏။ ငြီးငွေ့ ခြင်းငှာ မဖြစ်၊ တပ်ခြင်းငှာ မဖြစ် ချုပ်ခြင်းငှာ မဖြစ်၊ ငြိမ်းခြင်းငှာ မဖြစ်၊ အထူးသိခြင်းငှာ မဖြစ်၊ ထိုးထွင်း၍ သိခြင်းငှာ မဖြစ်၊ ချုပ်ငြိမ်းခြင်းငှာ မဖြစ်။ ၀စ္ဆ ငါသည် ဤအပြစ်ကို ကောင်းစွာမြင်သည် ဖြစ်၍သာလျှင် ဤသို့အခါခပ်သိမ်း ဒိဌိအယူတို့ သို့မကပ်ရောက်ရာဟု (မိန့် တော်မူ၏)။\nစီတ်ရှည်လက်ရှည်ဆွေးနွေးပေးကြသူများ အားလုံးကို အထူးကျေးဇူးတင်ပါကြောင်း ……..အထူးလည်းတန်ဖိုးထားမှတ်သားပါကြောင်း ……


ATB coin စျေး - အွန်လိုင်း ATB ပွောငျး\nစျေးနှုန်းနှင့် ပွောငျး ကို ATB coin (ATB)\nသငျသညျ (ကစျေးနှုန်းအရ) ပွောငျး လိုအပ်နေသောကြောင့်သင်ဒီမှာဖြစ်ကောင်းဖြစ်ကြ ATB coin (ATB) နိုင်ငံခြားငွေကြေးသို့မဟုတ်အွန်လိုင်း cryptocurrencies မှ. ထက်ပိုမိုပြောင်းလဲနိုင်ဖို့ထက်ပိုမိုလွယ်ကူဘာမှမရှိဘူး 170 ငွေကြေး နှင့် 2500 cryptocurrencies ဤတွင်, အွန်လိုင်းကျွန်တော်တို့ရဲ့ငွေကြေး ပွောငျး ကိုသင်အခုလုပ်ကူညီပေးပါမည်။ မရင့်ပြောင်းလဲဖို့အခမဲ့ခံစားရ ATB coin ဒါပေမယ့်လည်းမဆိုအခြားရရှိနိုင်ငွေကြေး။\nMarket ကဦးထုပ်: $62 499.00\nသငျသညျမှာအားလုံးကြည့်ရှုရန်အဘို့အဖြစ်ကောင်းဖြစ်နိုင်ပါကစိတ်ဝင်စားဖို့ဖြစ်လိမ့်မည် လဲလှယ်၏နှုန်းထားများ ATB coin တဦးတည်းစာမျက်နှာပေါ်တွင်.\nATB coin များ၏စျေးနှုန်းများ ကမ္ဘာ့အဓိကငွေကြေး\nATB coinATB သို့ အမေရိကန် ဒေါ်လာUSD$0.00084ATB coinATB သို့ ယူရိုEUR€0.000713ATB coinATB သို့ ဗြိတိသျှ ပေါင်GBP£0.000644ATB coinATB သို့ ဆွစ် ဖရန့်CHFSFr.0.000767ATB coinATB သို့ နော်ဝေ ခရိုဏာNOKkr0.00759ATB coinATB သို့ ဒိန်းမတ် ခရိုဏာDKKkr.0.00531ATB coinATB သို့ ချက်ခိုရိုနာCZKKč0.0188ATB coinATB သို့ ပိုလန်ဇလော့တီPLNzł0.00315ATB coinATB သို့ ကနေဒါ ဒေါ်လာCAD$0.00112ATB coinATB သို့ ဩစတြေးလျ ဒေါ်လာAUD$0.00117ATB coinATB သို့ မက္ကဆီကို ပီဆိုMXNMex$0.0188ATB coinATB သို့ ဟောင်ကောင် ဒေါ်လာHKDHK$0.00651ATB coinATB သို့ ဘရာဇီး ရီးယဲBRLR$0.00457ATB coinATB သို့ အိန္ဒိယ ရူပီးINR₹0.063ATB coinATB သို့ ပါကစ္စတန် ရူပီးPKRRe.0.142ATB coinATB သို့ စင်္ကာပူ ဒေါ်လာSGDS$0.00115ATB coinATB သို့ နယူးဇီလန် ဒေါ်လာNZD$0.00127ATB coinATB သို့ ထိုင်းဘတ်THB฿0.0262ATB coinATB သို့ တရုတ် ယွမ်CNY¥0.00586ATB coinATB သို့ ဂျပန်ယန်းJPY¥0.089ATB coinATB သို့ တောင်ကိုရီးယား ဝမ်KRW₩0.999ATB coinATB သို့ နိုင်ဂျီးရီးယားနိုင်းရာNGN₦0.325ATB coinATB သို့ ရုရှ ရူဘယ်RUB₽0.0619ATB coinATB သို့ ယူကရိန်း ဟီရီဗင်းညားUAH₴0.0233\nATB coinATB သို့ BitcoinBTC0.00000007 ATB coinATB သို့ EthereumETH0.000002 ATB coinATB သို့ LitecoinLTC0.00001 ATB coinATB သို့ DigitalCashDASH0.000009 ATB coinATB သို့ MoneroXMR0.000009 ATB coinATB သို့ NxtNXT0.0597 ATB coinATB သို့ Ethereum ClassicETC0.000119 ATB coinATB သို့ DogecoinDOGE0.238 ATB coinATB သို့ ZCashZEC0.000009 ATB coinATB သို့ BitsharesBTS0.0321 ATB coinATB သို့ DigiByteDGB0.029 ATB coinATB သို့ RippleXRP0.00283 ATB coinATB သို့ BitcoinDarkBTCD0.00003 ATB coinATB သို့ PeerCoinPPC0.00278 ATB coinATB သို့ CraigsCoinCRAIG0.375 ATB coinATB သို့ BitstakeXBS0.0351 ATB coinATB သို့ PayCoinXPY0.0144 ATB coinATB သို့ ProsperCoinPRC0.103 ATB coinATB သို့ YbCoinYBC0.0000004 ATB coinATB သို့ DarkKushDANK0.264 ATB coinATB သို့ GiveCoinGIVE1.78 ATB coinATB သို့ KoboCoinKOBO0.184 ATB coinATB သို့ DarkTokenDT0.000774 ATB coinATB သို့ CETUS CoinCETI2.38\nငွေလဲနှုန်းကိုနောက်ဆုံးရေးသားချိန်: Sun, 09 Aug 2020 00:50:02 +0000.